BERANI TOLAK BERSATU DAN PN, SEDIA LAWAN TIGA PENJURU BUKTI UMNO KUASA BESAR SEBENAR

Walaupun sehingga kini belum ada kenyataan rasmi daripada UMNO berhubung keputusan sebenar mesyuarat MT Jumaat lalu, desas-desus mengenai pendirian parti itu dalam menghadapi PRU15 akan datang tampaknya amat meresahkan Bersatu dan PN.
Diperkatakan ramai, MT UMNO dalam mesyuaratnya di Janda Baik itu kekal dengan pendirian enggan bekerjasama dengan Bersatu serta PN dan keputusan tersebut bukan saja tidak berbeza dengan ketetapan sebelum ini, malah senada dengan usul yang telah diluluskan oleh majoriti bahagian-bahagian UMNO.
Keberadaan UMNO dalam kerajaan PN hanyalah setakat tempoh Parlimen berakhir atau sehingga pilihanraya diadakan di mana dalam PRU15, parti itu akan berlawan dengan Bersatu serta PN.
Kalau ada pun yang UMNO ingin bekerjasama, ia hanyalah dengan Pas, tetapi itu pun bergantung kepada keinginan parti Islam itu sama ada masih mahu meneruskan muafakat bersama MN atau sebaliknya.
Berikutan itu, beberapa pemimpin Bersatu dalam pelbagai saluran media mula tampil menyerang UMNO berdasarkan keengganan bekerjasama itu.
Rata-rata menggunakan sentimen Melayu dan penyatuan ummah dengan mengatakan keputusan UMNO itu akan menyebabkan perpecahan di kalangan orang-orang Melayu.
Semua keputusan UMNO itu, kata mereka, hanya memperlihatkan keinginan parti tersebut memperolehi lebih banyak kuasa dalam kerajaan.
“Kalau UMNO fikirkan soal perpaduan Melayu, keputusan enggan bekerjasama dengan Bersatu dan PN pasti tidak timbul,” demikian antara kesimpulan yang diluahkan beberapa pemimpin Bersatu.
Ada juga pemimpin Bersatu yang mengingatkan UMNO bahawa era parti itu sebagai kuasa besar dalam lanskap politik negara ini sudah pun berakhir.
Sehubungan itu, kata pemimpin berkenaan, UMNO harus bekerjasama dengan Bersatu dan PN jika mereka ingin menang pilihanraya dan mampu membentuk kerajaan.
Bersama pendirian tersebut, ada juga pemimpin Pas yang pro kepada Bersatu tetap menaruh harapan agar tiga parti Melayu – UMNO, Bersatu dan Pas kekal bekerjasama dalam PRU15 akan datang.
Selain untuk mempertahankan kuasa Melayu, pemimpin berkenaan berkata, keengganan UMNO bekerjasama dengan PN hanya akan menyebabkan DAP berkuasa semula di negara ini.
Jika diperhati, banyak lagi ulasan bernada bimbang diluahkan pemimpin Bersatu dan Pas berhubung pendirian UMNO itu.
Mereka semuanya bercakap dengan hujah suci, sambil menjual tema agama dan bangsa bagi melindungi niat sebenar untuk mengekalkan keseronokan berkuasa yang tidak pernah dirasai sebelum ini.
Di samping nikmat kuasa untuk diri sendiri, perkara pokok yang terus cuba disembunyikan oleh Bersatu dan Pas di sebalik inginkan kerjasama UMNO dalam PRU akan datang tidak lain ialah untuk memastikan Muhyiddin Yassin terus dikekalkan sebagai Perdana Menteri.
Bagi mereka, hanya dengan Muhyiddin dikekalkan sajalah yang dapat memastikan segala nikmat keduniaan yang diperolehi sekarang lebih berpanjangan tempohnya.
Dengan itu bermakna, pertandingan tiga penjuru dan tiada kerjasama daripada UMNO kepada Bersatu dan PN dengan sendirinya akan menyebabkan nyawa politik Muhyiddin jadi pendek.
Jika Muhyiddin pendek nyawa politiknya, Hamzah Zainuddin, Azmin Ali dan gerombolannya yang lain, termasuk Hadi Awang, juga berpotensi besar bakal hilang kuasa masing-masing.
Berdasarkan trend yang sentiasa menaik ketika ini, menolak atau menjatuhkan Muhyiddin adalah keinginan utama majoriti rakyat negara ini.
Dengan tempoh setahun yang lalu sejak PN berkuasa hanya dipenuhi dengan kecelaruan dan ketidaktentuan, malah banyak janji perubahan terbukti sekadar omong kosong, membiarkan lagi Muhyiddin kekal seumpama memilih neraka kehidupan saja layaknya.
Untuk itu, jika UMNO ingin dilihat bersama naluri rakyat rakyat, kekal dengan pendirian enggan bekerjasama dengan Bersatu dan PN serta membiarkan pertandingan tiga penjuru berlaku dalam PRU akan datang adalah pilihan yang terbaik sekali.
Keputusan itu bukan saja bermakna UMNO senada dengan kehendak rakyat dan dapat mengelak turut sama ditolak sepertimana keinginan mereka menjatuhkan Muhyiddin, malah tiga penjurulah yang akan membuktikan UMNO adalah kuasa besar yang sebenar dalam lanskap politik negara.
Sedia bersama dan bekerjasama, awal-awal lagi akan menjadikan UMNO bukan lagi kuasa besar, sebaliknya akan membuatkan ular lidi Bersatu terus membesarkan lagi kepalanya sebagai kuasa besar dengan impian sebenar untuk menelan dan menjadikan ular sawa UMNO sebagai makanannya.
(Shahbudindotcom 25/02/2021)

4.5

6

votes
Article Rating
Kongsikan artikel ini


MUHYIDDIN DITANYA, SEMALAM MANA LEBIH SAKIT – KENA CUCUK VAKSIN ATAU TITAH AGONG PARLIMEN BOLEH BERSIDANG?

Nak tanya Muhyiddin, semalam mana yang lebih sakit. Kena cucuk vaksin atau Titah YDP Agong bahawa Parlimen boleh bersidang.
Tiba tiba angka COVID mencanak naik 3545 kes.
Perkara yang paling ditakuti oleh Muhyiddin dan PPBM ialah sidang Parlimen dan PRU. Silap langkah PPBM boleh meninggal.
Kehilangan Johor dan Perak di ketika PPBM amat berkuasa di Kerajaan pusat menghiris hati pemimpin PPBM.
PPBM memang runsing bila 147 Ketua UMNO Bahagian menolak kerjasama dengan PPBM.
Itu bermakna UMNO tetap bertanding di 16 kerusi lompat dari UMNO ke PPBM.
Maka apa yang tinggal untuk PPBM. Pagoh sendiri belum tentu dapat dipertahankan.
Apa jaminan bukan Melayu akan mengundi PPBM?
PPBM bukan parti akar umbi. Tun M rancang jika PH berkuasa, Cawangan UMNO automatik jadi cawangan PPBM.
Sekarang apa jadi? Boleh tanya tak, berapa cawangan PPBM di 16 kerusi lompat. Contoh Larut dan Mersing.
Saja tanya. Jangan saman pula.
DR. PUAD ZARKASHI
Ahli MT UMNO

4.4

10

votes
Article Rating
Kongsikan artikel ini


KENAIKAN DENDA LANGGAR SOP SERLAH AMALAN DUA DARJAT KERAJAAN

1. Ordinan Darurat (Pencegahan dan Pengawalan Penyakit Berjangkit (Pindaan) 2021 pada 25 Februari 2021 telah dipinda untuk menaikkan jumlah kompaun kesalahan kepada individu sehingga RM 10,000 manakala bagi kesalahan oleh syarikat atau pertubuhan pula hingga RM 50,000.
2. Walaupun ianya cuba ditonjolkan seolah-olah kerajaan ingin bersikap tegas kepada mana-mana pihak yang melakukan kesalahan di bawah akta ini, namun ianya memberikan isyarat lebih jelas bahawa Kerajaan Perikatan Nasional langsung tidak mendengar rintihan, teguran dan desakan yang sering diutarakan oleh rakyat kebelakangan ini.
3. Telah berkali-kali teguran serta singgungan rakyat secara terbuka kepada Kerajaan Perikatan Nasional agar pendekatan 2 darjat dalam Prosedur Operasi Standard (SOP) dihentikan terlebih dahulu sebelum sebarang perubahan dilakukan dilihat seperti tidak disambut baik oleh kerajaan.
4. Siri pendedahan berhubung tindakan Menteri serta Ahli Parlimen Perikatan Nasional yang melanggar SOP kebelakangan ini seperti tidak dilayan apabila tiada tindakan dikenakan terhadap mereka. Berbeza pula jika kesalahan tersebut dilakukan oleh rakyat, kompaun dan tindakan akan segera diambil bagi menghukum rakyat yang melakukan kesalahan.
5. Ketidakpuasan hati rakyat tambah membuak sebaik sahaja Perdana Menteri pulang dari Indonesia awal bulan ini, terus sahaja diberi kebenaran terhadap Jemaah Menteri untuk menjalani kuarantin hanya selama 3 hari selepas kembali dari sebarang lawatan rasmi luar negara berkuatkuasa pada 9 Februari 2021.
6. Segala tindakan 2 darjat Kerajaan Perikatan Nasional memberi gambaran seolah-olah menteri dan rakyat punyai 2 set undang-undang yang berbeza. Oleh sebab itulah apabila ordinan ini dipinda bagi menaikkan jumlah kompaun secara tidak langsung telah memberikan kerisauan kepada rakyat berhubung sejauh manakah elemen keadilan akan diaplikasikan dalam penguatkuasaan tersebut.
7. Sehubungan itu, kerajaan digesa bersikap adil dalam pelaksanaan peraturan yang ditetapkan. Amalan 2 darjat perlu dihentikan supaya rakyat dapat terus meletakkan keyakinan terhadap undang-undang negara walaupun jurang keraguan kepada Kerajaan Perikatan Nasioan hari ini semakin melebar.
Sekian.
AKMAL NASIR
Ahli Parlimen Johor Bahru
Ketua Angkatan Muda Keadilan Malaysia
26 Februari 2021.

5

2

votes
Article Rating
Kongsikan artikel ini


TITAH AGONG BENAR PARLIMEN BERSIDANG BERMAKNA PRU SEGERA BUKAN LAGI KEUTAMAAN

Meskipun sudah dua hari berlalu, tapi belum terdengar lagi apa-apa kenyataan atau respon daripada Muhyiddin Yassin dan mana-mana menteri kabinet kerajaan berhubung titah Yang Di-Pertuan Agong membenarkan sidang Parlimen diadakan ketika tempoh darurat.
Berbeza ketika Agong mengisytiharkan perkenan baginda mengenai perlaksanaan darurat sebelum ini, tidak sampai berapa jam saja kemudiannya Muhyiddin terus mengadakan perutusan khas secara langsung menjunjung kasih untuk memperincikan tentang darurat yang dilaksanakan, sambil memberi amaran akan bertindak tegas kepada mana-mana pihak yang cuba menggugat usaha kerajaan menangani Covid19 dalam tempoh darurat yang diperkenankan itu.
Kenapa kali ini Muhyiddin diam seribu bahasa saja?
Adakah berdiam diri itu tanda beliau tidak setuju dengan titah Agong membenarkan Parlimen bersidang ketika darurat?
Begitu juga dengan menteri-menteri kabinet tebuk atap yang sebelum ini lantang bersuara menyokong darurat dan penggantungan Parlimen serta menganggap mereka yang mempertikaikannya sebagai derhaka, di mana semua mereka sekarang ini?
Sekarang, siapa sebenarnya yang derhaka?
Apa pun, perkara penting yang tersirat di sebalik titah Agong membenarkan Parlimen bersidang ketika darurat ininadalah petunjuk jelas betapa baginda amat mementingkan kestabilan politik negara.
Politik negara yang tidak stabil bukan saja meresahkan rakyat, malah memberi kesusahan kepada mereka kerana politik yang tidak stabil secara langsung menjunamkan situasi ekonomi yang akan menyebabkan ruang mencari makan semakin terhimpit jadinya.
Lebih buruk, rakyat yang lapar perutnya adalah umpama bom jangka yang boleh menyebabkan letusan tanpa amaran pada bila-bila masa.
Salah satu sebab ketidakstabilan politik kerajaan PN sekarang adalah kerana keabsahan Muhyiddin sentiasa diragui, selain kegagalan dan ketidakwibaannya mengurus negara dengan lebih baik, tangkas serta boleh memberi keyakinan kepada rakyat.
Untuk itu, titah Agong membenarkan Parlimen bersidang ketika tempoh darurat, selain menekankan perkenan baginda berkenaan perlaksanaan darurat sebelum ini hanya untuk membendung Covid19, tanpa keraguan menunjukkan Agong ingin mengembalikan semula kestabilan politik negara.
Walaupun Muhyiddin sebelum ini ada memaklumkan bahawa PRU akan diadakan sebaik wabak Covid19 reda, namun oleh kerana belum dipastikan bila ia sepenuhnya akan reda, sedangkan keadaan politik terus kacau dan tidak stabil sebelum PRU boleh diadakan, di sinilah pentingnya titah Agong ini difahami semua.
Bersandar kemungkinan wabak Covid19 terus berpanjangan tempohnya, bukan saja mengadakan PRU adalah merbahaya kepada kesihatan rakyat, malah dengan tidak dapat dipastikan bila wabak akan reda, bermakna ketidakstabilan politik juga akan terus berlanjutan lantaran PRU sendiri tiada kepastikan bila boleh diadakan.
Dengan yang demikian, sebelum kestabilan politik boleh diperolehi selepas rakyat membuat pilihan mandat dalam PRU15, Agong dalam hal ini ternampak mahukan politik yang stabil dijelmakan terlebih dahulu melalui Parlimen.
Maka itulah barangkali maksud Agong menitahkan agar Parlimen dibenarkan bersidang.
Muhyiddin selaku Perdana Menteri tidak harus dilihat derhaka dengan hanya berdiam diri atau buat-buat bisu terhadap titah Agong kali ini.
Jika sebelum ini Muhyiddin selalu pantas menjunjung kasih atas sebarang titah Agong, kali ini bukan saja tidak terkecuali, malah beliau sepatutnya tidak berlengah lagi menghadap ke Istana Negara bagi menentukan tarikh Parlimen dibuka dengan segera.
Apabila Parlimen dibuka, sesuai dengan keabsahan Muhyiddin yang semakin diragui, perkara pertama yang harus dijadikan agenda oleh Speaker ialah membenarkan majoriti undi Perdana Menteri diuji terlebih dahulu.
Tanpa membenarkan keabsahan diuji, apa pun cakap Muhyiddin dalam Parlimen tidak akan dipercayai, malah ucapannya, walau berdoa mengenai Covid19 sekali pun, ia sama saja tarafnya dengan ucapan perutusan khas di kaca TV yang membosankan seumpama seseorang nak termuntah sebaik terpandang nasi yang sudah basi, di samping kecelaruan politik dalam negara akan berpanjangan lagi.
Keprihatinan Agong membenarkan sidang Parlimen diadakan yang bermaksud untuk mewujudkan kestabilan politik negara, menentukan kedudukan Perdana Menteri yang sah adalah kunci utamanya.
Selepas kedudukan Perdana Menteri selepas diuji, sama ada Muhyiddin kekal lagi atau dijatuhkan dan Perdana Menteri baru ditentukan kemudiannya, kestabilan politik secara autimatik akan menjelma.
Lihat keadaan di Perak setelah Ahmad Faizal Azumu atau Peja ditumbangkan melalui usul undi percaya di DUN negeri, segala-galanya kini sudah jadi tenang bak air di kali.
Politik yang tenang bukan saja membolehkan ketua kerajaan mentadbir dengan lebih baik, bahkan menyenangkan hati rakyat untuk cari makan, meski bukan semua bertuah mampu merobek projek bernilai bilion-bilion ringgit.
Lebih tepat atau mudah difahami, dengan titah Agong ini, hasrat membubarkan Parlimen atau mengadakan PRU hendaklah ditangguhkan dahulu bagi memberi laluan kestabilan politik diwujudkan melalui Parlimen yang tidak memberi ancaman merebaknya Covid19 lantaran telah dipersetujui semua Ahli Parlimen akan disuntik vaksin tidak lama lagi.
Lagi pun, setelah setahun berlalu yang menampakkan terlalu banyak kegagalan dan kecelaruan, bukan bermakna ketika ini menukar kerajaan melalui PRU tidak penting, tetapi jauh lebih penting didahulukan adalah meletakkan seorang Perdana Menteri baru yang lebih berwibawa dan punya hubungan antarabangsa bagi memberi keceriaan kepada rakyat sebelum mereka turun membuat pilihan dengan lapang dada melalui peti undi sebelum tempoh matang pada 2023 akan datang.
(Shahbudindotcom 26/02/2021)

5

7

votes
Article Rating
Kongsikan artikel ini


KENAIKAN KOMPAUN LANGGAR SOP PKP ADALAH BERITA BAIK BUAT RAKYAT

Di mana-mana ketika ini banyak kedengaran rakyat bersungut dan tidak setuju dengan tindakan kerajaan menaikkan kadar kompaun terhadap pelanggaran SOP ketika PKP dilaksanakan.
Bermula 11 Mac depan, kadar kompaun individu yang selama ini RM1000 akan dinaikkan kepada RM10 ribu.
Bagi syarikat atau pertubuhan yang melanggar SOP pula, mereka boleh didenda sehingga maksimum RM50 ribu.
Apa pun alasan untuk menaikkan kadar tersebut, ramai yang melihat ia sebagai tanda kegagalan kerajaan sendiri dalam menguatkuasakan SOP yang ditetapkan selama ini.
Kegagalan itu antararanya disebabkan tindakan kerajaan sering berubah-ubah dan tidak konsisten dalam SOP yang mereka tetapkan.
Ia akhirnya menjadikan rakyat keliru dan tidak menentu.
Lalu, menaikkan kadar kompaun dilihat sebagai pilihan untuk menutup kegagalan tersebut serta bagi memastikan SOP yang ditetapkan benar-benar dipatuhi.
Lebih buruk lagi, dalam menguatkuasakan SOP itu juga kerajaan menampakkan sikap pilih kasih yang ketara antara rakyat biasa dengan golongan kayangan atau menteri-menteri.
Ada beberapa menteri yang sudah berkali-kali didedahkan media melanggar SOP, tetapi tetap tidak dikenakan apa-apa tindakan sehingga kini.
Kalau rakyat biasa yang didapati melanggar SOP terus saja didenda RM1000, tetapi menteri yang juga bersalah melanggar SOP kononnya perlu kebenaran Pejabat Peguam Negara terlebih dahulu sebelum tindakan dapat diambil.
Ehh…apa ni?
Apa istimewanya menteri berbanding rakyat biasa dari sudut undang-undang?
Kalau denda RM1000 pun ramai menteri-menteri yang terlepas daripada tindakan, apakah selepas denda dinaikkan kepada RM10 ribu, mereka akan diambil tindakan?
Atau kenaikan denda RM10 ini hanya untuk menekan lagi kehidupan rakyat bawahan yang memang sudah sedia tertekan kehidupan mereka ini?
Dalam hal ini, ada yang berkata, jenis kerajaan apakah yang kita ada sekarang ini di mana ketika rakyat dibelenggu dengan pelbagai kesukaran mencari rezeki, namun ditekan lagi dengan ancaman denda yang semakin tinggi?
Apakah kerajaan sudah begitu miskin dan tiada wang sampai mahu mengambil duit daripada saku rakyat sebagai perbelanjaan?
Walaupun kadang-kadang ada luahan yang diperkatakan itu tidak masuk akal, yang nyata itulah petanda kemarahan mereka yang sudah tidak tertahan lagi.
Dengan harga barang sentiasa naik seolah-olah tiada kawalan atau pemantauan dan petrol pula menaik setiap minggu, kenaikan kadar denda yang diambil kerajaan ini benar-benar tidak dapat diterima.
Ia jelas memburukkan lagi tahap keyakinan dan kepercayaan kepada kerajaan yang dipimpin Muhyiddin Yassin sekarang ini.
Di media sosial dan perbualan dalam grup Whatsapp, jelas boleh dilihat kemarahan yang memuncak itu sehingga terkeluar kata-kata kesat dan makian terhadap kerajaan.
Beserta deretan pelbagai kegagalan lain, menaikkan denda ini pada hakikatnya hanya menambah-burukkan lagi tahap kegagalan kerajaan di mata rakyat.
Begitu pun, sebenarnya semua ini adalah berita baik belaka untuk rakyat yang sedang derita dan sengsara ketika ini.
Ini pasti akan membuatkan mereka tidak berfikir dua kali untuk menjatuhkan Muhyiddin dan PN di peti-peti undi bila sampai waktunya nanti.
Dalam penilaian majoriti, PN ini adalah segagal-gagal kerajaan yang pernah wujud di negara ini dan cukuplah mereka beroleh kuasa melalui cara khianat, tetapi tidak sama sekali melalui undi rakyat.
(Shahbudindotcom 27/02/2021)

4.3

7

votes
Article Rating
Kongsikan artikel ini


TUBUH KERAJAAN CARA KHIANAT, KEKALKAN KERAJAAN PUN CARA KHIANAT…TIDAKKAH INI SEBURUK-BURUK PERANGAI PEMIMPIN?

Secara tiba-tiba saja sekarang ini timbul semula isu beberapa Ahli Parlimen PH/PKR didesas-desuskan akan melompat parti untuk menyokong kerajaan pintu belakang PN pimpinan Muhyiddin Yassin.
Lebih menarik, isu ini timbul hanya beberapa hari setelah Yang Dipertuan Agong menitahkan bahawa Parlimen dibenar bersidang dalam tempoh darurat dikuatkuasakan.
Seolah-olah disebalik tiada mana-mana menteri kabinet, temasuk Muhyiddin sendiri memberi respon terhadap titah Agong itu, usaha di belakang tabir nampaknya sedang giat dilakukan untuk mengelakkan kerajaan daripada ditumbangkan.
Setiausaha Agung PKR, Saifuddin Nasution Ismail mengakui wujud usaha-usaha terancang untuk melemahkan kekuatan Ahli-Ahli Parlimen pembangkang, termasuk daripada Keadilan.
Katanya, usaha tersebut sedang dilalukan dengan pendekatan ugutan dan umpan habuan sama ada berkaitan isu cukai pendapatan, siasatan polis dan SPRM atau tawaran projek dan jawatan dalam kerajaan.
Setelah tiga Ahli Parlimen UMNO diketahui secara jelas tidak lagi menyokong kepimpinan Muhyiddin sebagai Perdana Menteri, usaha terbaru ini dilihat bertujuan untuk menampung kekurangan majoriti yang kian menghilang itu.
Oleh kerana sudah hilang tiga sokongan setakat ini, hangat diperkatakan dua Ahli Parlimen PH sedang dalam perhatian untuk dipujuk melompat parti itu.
Secara logiknya, mengganti dua dengan tiga yang sudah menarik sokongan memang tidak mencukupi untuk menyelamatkan kedudukan Muhyiddin.
Dengan itu, bermakna selepas dua Ahli Parlimen yang dispekulasikan itu berjaya disuruh melompat parti, bakal ada lagi beberapa yang lain akan turut berbuat demikian.
Maka, sebagai menyambut baik titah Agong agar Parlimen dibenarkan bersidang, mungkin hanya setelah selesai segala urusan “membeli-belah” yang meriah itu, barulah Muhyiddin akan menghadap Agong untuk menetapkan tarikh persidangan Dewan Rakyat.
Dengan yang demikian, ternampaklah akhirnya Muhyiddin telah memenuhi titah Agong untuk membennarkan Parlimen bersidang, seterusnya berjaya pula mengekalkan kedudukannya sebagai Perdana Menteri.
Dengan kedudukan kewangan dan kuasa tanpa had yang dimiliki kerajaan PN, kemampuan mereka untuk membeli, menyogok atau menawarkan apa-apa jawatan serta kedudukan kepada mana-mana Ahli Parlimen pembangkang untuk menyokong Muhyiddin memang tidak diragui.
Bagi yang tidak kuat iman, tidak kukuh pendirian dan hanya mementingkan kebendaan, tawaran lumayan yang ditawarkan memang boleh mencairkan pendirian.
Tetapi, haruslah diingat, perbuatan itu adalah suatu pengkhianatan terhadap undi rakyat yang memenangkan mereka sebelum ini.
Pemimpin sedemikian yang hanya meletakkan murninya perjuangan di lidah ketika berkempen semata-mata, tetapi sebenarnya sibuk memikirkan perut sendiri, tidak harus lagi terus diberi ruang untuk menipu pengundi melalui gelaran YB yang dimiliki.
Namun, jika benar ini berlaku, yang terburuk dan terkutuk sekali perlakuannya, selain Ahli Parlimen yang tiada pendirian itu, tentulah kerajaan PN itu sendiri.
Setelah menubuhkan kerajaan melalui pengkhianatan, pintu belakang dan tidak dengan proses pilihanraya, bertahan pula kerana adanya Covid19 dan kemudian cuba bertahan lagi dengan menggunakan darurat, terlihat kini jalan pengkhianatan juga yang dipilih untuk mengelakkan daripada dijatuhkan.
Bukankah ini seburuk-buruk perangai pemimpin dan kerajaan yang kita?
Kalau sudah begitu caranya mereka bertahan dan mengekalkan kerajaan, apakah pembelaan yang boleh rakyat harapkan daripada PN ini?
(Shahbudindotcom 27/02/2021)

4.5

8

votes
Article Rating
Kongsikan artikel ini


DUA AHLI PARLIMEN LOMPAT DIPECAT SERTA-MERTA

Majlis Pimpinan Pusat telah mengadakan mesyuarat bulanan hari ini dan membincangkan beberapa perkara utama seperti berikut.
KEADILAN memohon maaf kepada para pengundi di Julau dan Tebrau di atas sikap dua Ahli Parlimen yang telah membuat tindakan keluar parti hari ini.
Majlis Pimpinan Pusat juga telah membuat keputusan hari ini untuk memecat YB Larry Sng, Ketua Cabang Julau, dan YB Steven Choong, Ketua Cabang Tebrau, sebagai anggota KEADILAN dengan serta-merta.
Jentera KEADILAN di kedua-dua cabang tersebut diminta melipat gandakan usaha mendampingi rakyat, menyelesaikan isu dan masalah, serta bersiap sedia mengambil semula kerusi-kerusi ini pada Pilihan Raya Umum ke-15 kelak.
Majlis Pimpinan Pusat juga telah membincangkan tindakan mahkamah yang telah dan akan diambil terhadap mereka yang telah bertanding di atas tiket KEADILAN tetapi telah mengkhianati mandat rakyat dan keluar parti.
Apa yang jelas, pada ketika wabak Covid-19 masih merebak dan ekonomi negara terus suram, Darurat digunakan sebagai alasan mengekalkan kuasa Kerajaan yang telah hilang sokongan majoriti iaitu dengan memberi masa untuk mendapatkan sokongan Ahli-Ahli Parlimen melalui ugutan mahupun tawaran jawatan dan habuan.
Walaupun dengan pengkhianatan 2 Ahli Parlimen hari ini, Tan Sri Muhyiddin Yassin perlu sedar bahawa majoriti Ahli-Ahli Parlimen sudah tidak lagi bersama beliau.
Beliau sepatutnya tidak lagi berusaha untuk mengekalkan Kerajaan yang lemah ini, tetapi meletakkan jawatan secara terhormat berdasarkan Perlembagaan Persekutuan.
DS Saifuddin Nasution Ismail
Setiausaha Agung KEADILAN
28 Februari 2021.

4.1

7

votes
Article Rating
Kongsikan artikel ini


KENAPA JADI BEGINI?

Sebelum ini pada 3 November 2020, Menteri Sains, Teknologi dan Inovasi merangkap Menteri Penyelaras Program Imuninasi, Khairy Jamaluddin berkata, tempahan mana-mana vaksin hanya akan dibuat setelah ia diluluskan Kementerian Kesihatan.
Katanya, vaksin perlu diluluskan Kementerian Kesihatan sebelum tempahan boleh dibuat.
Peruntukan yang disediakan kerajaan untuk membeli vaksin Covid19 ialah RM3 bilion.
Tetapi, dalam kes vaksin Sinovac dari China yang tiba awal pagi semalam di KLIA,!kita nampaknya membeli dulu dan kemudian baru dihantar ke Bahagian Regulatori Farmasi Negara atau NPRA Kementerian Kesihatan untuk proses ujian.
Menurut Khairy Jamaluddin atau KJ, kerajaan menyerahkan sepenuhnya kepada bahagian tersebut untuk membuat penilaian secara bebas tanpa sebarang tekanan.
KJ turut memberitahu beliau tidak tahu bila kelulusan ujian akan diperolehi.
“Jawapan saya jelas, saya tidak fahu dan tidak boleh tahu bila sebab NPRA buat kerja secara bebas dan berkecuali.
“Saya juga tidak boleh tanya Pihak Berkuasa Kawalan Dadah atau PBKD bila hendak lulus.
“Jadi, jawapan yang tepat ialah saya tidak tahu bila vaksin Sinovac akan diluluskan,” tegasnya lagi.
Vaksin Sinovac buatan China yang tiba di KLIA awal pagi semalam dalam jumlah 200 liter atau untuk 300 ribu dos suntikan.
Ia kemudian dihantar ke kilang Pharmaniaga untuk dibotolkan.
Beberapa menteri kabinet turut berada di KLiA menyambut ketibaan vaksin tersebut.
Soalnya, kenapa kita membeli vaksin itu terlebih dahulu sebelum ia diluluskan?
Bagaimana jika Sinovac tak lulus ujian?
Atau oleh kerana ia sudah dibeli, maka ia dijamin akan lulus?
(Shahbudindotcom 28/02/2021)

4.6

7

votes
Article Rating
Kongsikan artikel ini


SETAHUN SELEPAS BERKUASA, PN TIDAK HARUS LAGI DIBERI PELUANG KEDUA

Hari ini, 1 Mac bermakna genap setahun Muhyiddin Yassin memegang jawatan Perdana Menteri dengan rekod sebagai Perdana Menteri pertama dalam sejarah negara yang memperolehi jawatan tersebut melalui pengkhianatan dan jalan pintu belakang.
Tetapi apakah yang boleh kita banggakan dalam tempoh setahun beliau menjadi Perdana Menteri?
Selain tiada apa-apa yang membanggakan, kecuali dengan tertampal dalam sejarah ada menteri bercuti kerana memotong usus perut, timbalan menteri diberi cuti 55 hari ketika Covid19 kerana ingin bersama keluarga di New Zealand dan duta bertaraf menteri yang hanya duduk di rumah, keadaan negara secara umumnya penuh dengan ketidaktentuan dan kecelaruan sejak setahun yang lalu.
Bukan saja mengurus negara dan ekonomi tampak celaru, malah mengurus kemasukan budak-budak ke sekolah pun terlihat tidak mampu.
Lebih buruk, tarikh ulangtahun pertama Muhyiddin menjadi Perdana Menteri juga bagai diraikan dengan berita kemasukan dua Ahli Parlimen PH melompat menyokong PN.
Di tengah-tengah keabsahan Muhyiddin terus dipertikaikan dan tuntutan agar Parlimen dibenar bersidang, tiba-tiba Ahli Parlimen Julau, Larry Sng dan Ahli Parlimen Tebrau, Steven Choong mengumumkan mereka keluar PKR untuk beralih menjadi pengkhianat menyokong PN.
Bermakna, setelah menubuhkan kerajaan PN dan menjadi Perdana Menteri sejak 1 Mac tahun lalu dengan cara khianat dan melalui pintu belakang, Muhyiddin terus membuktikan jalan khianat dan membeli sokongan melalui kuasa wang dan kedudukan adalah pilihannya untuk mengekalkan kuasa.
Dengan apa yang ditunjukkan Tuhan ini, terbukti nyatalah di depan mata kita bahawa kerajaan PN yang dibinanya selama ini penuh dengan kekotoran yang menjijikkan.
Di samping kerajaan PN pimpinan Muhyiddin ini sarat dengan pelbagai kelemahan, kegagalan dan caca marba yang tidak perlu lagi dihuraikan, kesalahan paling besarnya ialah tidak menghormati, malah membenam demokrasi.
Sudahlah kuasa diperolehi melalui pengkhianatan dengan menikam demokrasi sehingga dipanggil kerajaan pintu belakang, untuk mengekalkan kuasa pula, sekali lagi amalan demokrasi telah dikhianati.
Tidak cukup dengan tawaran kedudukan, jawatan dan habuan yang melimpah ruah sehingga ada yang duduk di rumah sambil memenuhi hobi ke laut pun boleh dapat gaji dan kemudahan bertaraf menteri, perlaksanaan darurat turut dikuatkuasakan untuk mengelak daripada kedudukan dijatuhkan.
Walaupun cubaan pertama mencadangkan darurat ditolak oleh Agong, Muhyiddin dan kerajaan pintu belakang ini nampaknya tanpa perasaan malu terus mengusulkannya buat kali kedua.
Akhirnya, walaupun ditekankan darurat yang dilaksanakan untuk menangani Covid19, sehingga ini tidak ternampak ada satu pun tindakan dibawah darurat diambil untuk menangani wabak tersebut, kecuali menekan rakyat dengan menaikkan kompaun melanggar SOP sehingga RM10 ribu.
Soalnya, apakah menaikkan denda itu berkesan untuk membendung Covid19, sedangkan ramai menteri sendiri tidak dikenakan tindakan kerana melanggar SOP, selain PN dan Muhyiddin pula terus berpolitik dengan mengadakan mesyuarat parti dan “membeli” Ahli Parlimen untuk melompat dalam tempoh PKP dan darurat?
Di mana sebenarnya rasa hormat Muhyiddin terhadap Agong yang sebelum ini bertitah agar tiada mana-mana pihak berpolitik ketika wabak dan darurat?
Hakikat yang nyata, walau baru setahun berkuasa, kerajaan PN adalah merupakan kerajaan paling buruk sekali dalam sejarah negara.
Khianat terhadap mandat rakyat adalah perlakuan paling buruk sekali oleh PN sebagai sebuah kerajaan sehingga yang diutamakan sejak setahun yang lalu bukanlah kebajikan rakyat, tetapi bagaimana untuk mengekalkan kuasa semata-mata.
Oleh itu, kalau pun tidak mampu dijatuhkan dalam waktu terdekat, PN ini tidak harus lagi diberi undi untuk ia mendapat sebarang ruang untuk kekal sebagai kerajaan.
Memberi mereka undi samalah seperti sengaja memilih neraka kehidupan sebagai pilihan..
Kalau beroleh kuasa dengan cara khianat dan pintu belakang pun mereka sanggup mengusulkan darurat iaitu cara paling tidak demokratik untuk mengelak dijatuhkan, pastilah lebih dahsyat kemungkinan yang berani mereka lakukan jika dipilih melalui undi yang sah secara majoriti.
Dipenuhi dengan pengkhianat, pelompat dan pedagang kuasa waima dengan kesanggupan menjual nama agama dan bangsa, PN adalah parti dan kerajaan palsu yang lahir daripada perjuangan yang selama ini juga palsu.
(Shahbudindotcom 01/03/2021)

4.2

10

votes
Article Rating
Kongsikan artikel ini


WALAU AHLI PARLIMEN PH ‘DIBELI’ TAPI YANG MUHYIDDIN INGIN ‘MATI’ ADALAH UMNO

Secara kasar, yang dilihat cuba dilemah dan digagalkan dengan tindakan melompat dua Ahli Parlimen semalam ialah PH, PKR dan Anwar Ibrahim.
Melompat kataknya Ahli Parlimen Julau, Larry Sng serta Ahli Parlimen Tebrau, Steven Choong dari PH untuk menyokong PN dan Muhyiddin Yassin serta-merta dilihat memberi kelebihan kepada kedudukan kerajaan yang sekian lama dipertikai keabsahannya.
Sekaligus, ramai yang mentafsirkan kedudukan PH kian lemah dan peluang Anwar mengejar jawatan Perdana Menteri dilihat jadi semakin menjauh.
Namun, jika diteliti, tindakan Muhyiddin dan PN “membeli” dua Ahli Parlimen tersebut mempunyai matlamat yang lebih jauh daripada itu.
Tambahan lagi, sementara dua Ahli Parlimen PKR sudah berjaya “dibeli”, terdengar lagi perkhabaran bahawa ada empat Ahli Parlimen Warisan sedang dalam perhatian untuk ditawarkan harga bagi jual beli yang sama.
Hakikat bahawa melompat mereka itu kerana “dibeli” tidak dapat diselindungkan lagi berikutan pengakuan kedua-duanya tentang kesukaran dana untuk menyelesaikan masalah rakyat di kawasan masing-masing jika mereka terus berada di pihak pembangkang.
Berikutan dana dan untuk kesukaran menyelesaikan rakyat jadi masalah, tentulah jalan mudahnya ialah wang, kedudukan, jawatan atau projek juta-jutaan.
Memang memastikan Anwar tidak berjaya mengambil alih kuasa sebelum PRU15 adalah sebahagian matlamat utama Muhyiddin sekarang ini.
Dengan berjaya menyekat Anwar mengambil alih kerajaan bermakna Muhyiddin akan mampu bertahan lebih lama dan PRU15 boleh ditangguhkan sehingga ke tahun 2023.
Apabila PRU dilewatkan sehingga tahun 2023 dan Muhyiddin dengan dibantu Azmin Ali serta Hamzah Zainuddin terus mencatur kuasa sehingga ke tempoh tersebut, perkiraan seterusnya ialah untuk memastikan PN mampu memenangi PRU15.
Dalam PRU15, selain PH merupakan cabaran atau musuh yang tidak boleh dielakkan, ketakutan lain bagi Muhyiddin, Azmin, Hamzah dan PN ialah cabaran atau tentangan daripada UMNO.
Jika UMNO tidak bersama PN dan memilih bertanding bersendirian atas nama BN, seterusnya menjadikan pertandingan tiga penjuru dalam PRU15, peluang Muhyiddin, Azmin dan Hamzah untuk kekal berkuasa adalah tersangat nipis.
Bukan saja Azmin, Hamzah dan lain-lain Ahli Parlimen Bersatu sukar mengekalkan kedudukan di kawasan Parlimen masing-masing, malahan Muhyiddin sendiri dilihat tergugat di Pagoh.
Hanya jika UMNO berjaya dilemahkan dan seterusnya setuju bekerjasama dengan Bersatu dan PN, barulah di situ sebenarnya ada peluang untuk Muhyiddin dan gerombolannya terus dapat bertahan.
Jadi, tindakan mereka “membeli” beberapa Ahli Parlimen pembangkang untuk menguatkan kedudukan kerajaan PN dan Muhyiddin sekarang tidak dinafikan terselindung maksud tersirat lain yang lebih besar di sebaliknya.
UMNO tidak mungkin dapat dilemahkan dalam tempoh kurang enam bulan daripada sekarang, tetapi jika PN diberi lanjutan masa sehingga tahun 2023, banyak perkara boleh mereka lakukan dalam jangkamasa tersebut.
Selain kes mahkamah pemimpin UMNO mungkin sudah diakhiri dengan pemenjaraan, peralihan kepimpinan UMNO kepada mereka yang pro Bersatu dan Muhyiddin juga tidak mustahil dapat direncanakan dengan lebih tersusun.
Sebab itu, perkembangan terbaru ini yang memperlihatkan dua Ahli Parlimen sudah melompat dan mungkin bakal disusuli ramai yang lain lagi akan berbuat demikian, ia seharusnya lebih membimbangkan UMNO berbanding PH dan Anwar.
PH dan Anwar, berdasarkan Muhyiddin dan PN mempunyai kedudukan kuasa serta kewangan tanpa batasan, ia memang boleh dilemahkan buat seketika tetapi tidak dapat dielakkan untuk didepani dalam PRU15 nanti.
Ketika itu, penentuan adalah di tangan rakyat membuat pilihan.
Berbeza dengan UMNO, walaupun kepimpinannya sekarang tidak pro Bersatu dan PN, tetapi UMNO masih merupakan sebahagian daripada kerajaan PN dan menyokong Muhyiddin sebagai Perdana Menteri.
Keadaan ini menjadikan UMNO, lantaran sebahagiannya lebih tergoda dengan habuan berbanding mengekalkan perjuangan, sudah mula terpecah dua dan mahu Muhyiddin terus diberi peluang berkuasa lebih lama lagi.
Yang barangkali tidak disedari, dengan memberi peluang Muhyiddin berkuasa lebih lama, ia sudah tentu akan meletakkan Azmin dan Hamzah lebih berkuasa dan bakal disusun untuk menerajui negara selepas itu.
Maka, jika UMNO berjaya dilemahkan dan kepimpinannya ditukar kepada yang pro Bersatu, di mana masa depan parti itu dengan cita-citanya untuk kembali berkuasa dan merebut kembali jawatan Perdana Menteri dalam PRU15 akan datang?
(Shahbudindotcom 01/03/2021)

4.3

7

votes
Article Rating
Kongsikan artikel ini


BENARKAH TIMBALAN MENTERI WP BERCUTI KE NEW ZEALAND KERANA INGIN MEMENUHI SYARAT TARAF PENDUDUK TETAP YANG DIMILIKINYA?

Isu cuti selama 55 hari ke New Zealand yang diluluskan Perdana Menteri kepada Timbalan Menteri Wilayah Persekutuan, Edmund Santhara Kumar bukan saja meletakkan kerajaan PN dalam pertikaian serta kecaman yang semakin meluas, malah ada yang sampai menyumpah seranah.
Bagi majoriti rakyat, selain Santhara Kumar turut bersalah kerana memohon cuti begitu lama di tengah-tengah wabak Covid19 sedang melanda, bahkan turut berlaku banjir di Segamat, kawasan Parlimen yang diwakilinya, yang lebih salah lagi dalam hal ini ialah Muhyiddin Yassin atas kelulusan yang diberikannya.
Muhyiddin dianggap sebagai ketua kerajaan yang tidak bertanggungjawab dan mengamalkan dasar dwi standard dengan kelulusan cuti begitu lama yang diberikannya kepada Ahli Parlimen Segamat itu.
Ini kerana sementara rakyat biasa tidak dibenarkan merentas daerah dan negeri, seorang timbalan menteri dan wakil rakyat senang-senang diberikan kebenaran merentas negara sambil bercuti selama hampir dua bulan lamanya.
Di mana hati perut Muhyiddin sebagai Perdana Menteri yang kononnya mengutamakan rakyat dalam hal ini?
Tidak rasa malukah Muhyiddin meluluskan cuti begitu lama kepada seorang timbalan menteri lantikannya sendiri yang bermakna dalam tempoh 55 hari itu, Santhara Kumar terpisah dengan rakyat dan tugas di kementeriannya?
Setelah sarat dengan pelbagai isu kelemahan dan kegagalan sebelum ini, Muhyiddin dan kerajaan PN nyata kini berdepan satu bebanan yang tidak dapat dielak lagi.
Selain pelbagai pelanggaran SOP melibatkan orang kayangan yang tidak diambil tindakan, golongan tersebut nampaknya terus menikmati keistimewaan yang melampau, sedangkan rakyat dihimpit dengan pelbagai tekanan untuk bergerak ke mana-mana.
Dalam penjelasannya semalam, Santhara Kumar berkata, beliau memohon cuti selama 55 hari bekerja melalui Menteri Wilayah Persekutuan, Annuar Musa dan mendapat kelulusan Perdana Menteri pada 3 Disember lalu.
“Tujuan saya keluar negara adalah bagi melawat anak-anak saya di New Zealand, khususnya anak saya yang sedang melanjutkan pelajaran dalam bidang undang-undang.
“Selain itu, sebagai bapa yang bertanggungjawab, saya perlu bertemu dengan anak yang berusia sembilan tahun bagi menjalankan tanggungjawab sebagai bapa sepanjang cuti rehat tersebut setelah hampir setahun tidak berjumpa.
“Di samping itu, saya juga perlu melawat isteri yang mengalami masalah kesihatan.
“Sebagai tambahan, upacara anak saya yang berumur sembilan tahun untuk menerima holy communion juga tidak dapat saya hadiri kerana sentiasa sibuk dengan tugas sebagai Timbalan Menteri Wilayah Persekutuan dan Ahli Parlimen Segamat,” katanya lagi.
Bagaimanapun, maklumat lain yang singgah ke laman ini memaklumkan pemergian Santhara Kumar ke New Zealand dikatakan bukanlah kerana bercuti, melawat isteri dan anak-anak atau sebagai tanda yang memperlihatkan beliau seorang bapa yang bertanggungjawab.
Maklumat itu memberitahu, beliau sebenarnya dikatakan mempunyai taraf penduduk tetap atau PR New Zealand.
Syarat seseorang yang memiliki taraf penduduk tetap New Zealand pula difahamkan mesti tinggal di negara tersebut sekurang-kurangnya 50 hari dalam setahun.
Dengan itu dikatakan pemergiannya ke New Zealand bukanlah untuk melawat isteri dan anak-anak, tetapi sebagai memenuhi syarat wajib taraf penduduk tetap yang dimilikinya.
Maka, benarkah Santhara Kumar memiliki taraf PR New Zealand?
Jika benar Santhara Kumar memiliki taraf PR New Zealand dan dalam masa yang sama beliau juga adalah Ahli Parlimen serta Timbalan Menteri Wilayah Persekutuan, tidakkah ini boleh menimbulkan persoalan dan percanggahan serta setiap tahun cuti panjang mesti diluluskan untuknya?
(Shahbudindotcom 02/03/2021)

5

11

votes
Article Rating
Kongsikan artikel ini


MUHYIDDIN SEMAKIN TIDAK DIKEHENDAKI, 46% MAHU BELIAU LETAK JAWATAN

Polemik politik sentiasa berlaku terhadap kepimpinan Tan Sri Muhyiddin Yassin (TSMY) selaku Perdana Menteri sejak mengambil alih kepimpinan negara pada 1 Mac 2020 membentuk Kerajaan Perikatan Nasional.
Kedudukan beliau sebagai Perdana Menteri mengalami pasang surut berkaitan jumlah sokongan ahli Parlimen terhadapnya untuk memegang amanah jawatan nombor satu negara.
Apakah ‘mood rakyat’ dalam menilai polemik ini?
Apakah pilihan terbaik buat beliau di kaca mata rakyat Malaysia?
Berdasarkan keputusan Survei IDE terkini, hanya 19% yang memilih untuk beliau kekal sebagai Perdana Menteri hingga tempoh Parlimen tamat.
Majoriti responden, 46% memilih untuk beliau meletak jawatan sebagai Perdana Menteri kerana kehilangan sokongan majoriti.
29% pula berpandangan beliau wajar membubarkan parlimen dan mengadakan Pilihan Raya Umum ke-15.
Hanya 2% sahaja yang menyokong untuk meneruskan pengisytiharan darurat untuk terus berkuasa.
Berdasarkan analisis mikro melibatkan umur dan juga kaum, survei mendapati pandangan tersebut adalah menyeluruh antara kategori umur mereka yang layak mengundi daripada 21 tahun hingga 66 tahun ke atas.
Keputusan yang sama juga merentas kaum melibatkan Melayu, Cina, India, Bumiputera Sabah, Bumiputera Sarawak dan lain-lain.
Survei Mood Rakyat Malaysia Setahun Pemerintahan Perikatan Nasional dijalankan oleh Institut Darul Ehsan (IDE) secara dalam talian pada 19 hingga 28 Februari 2021 yang melibatkan 8,352 orang responden seluruh negara, Semenanjung, Sabah dan Sarawak.
Profil responden merangkumi jantina, umur, kaum dan sokongan kepada parti.
Survei ini juga turut mendapatkan pendirian responden terhadap isu berkaitan prestasi Kerajaan dan Perdana Menteri, usaha Kerajaan menangani COVID 19 dan masa depan politik Datuk Seri Anwar Ibrahim serta Pakatan Harapan.
Info lanjut layari web: www.ideselangor.com / Facebook, Youtube & Twitter IDE.
Dikeluarkan oleh: UNIT PENYELIDIKAN IDE

5

4

votes
Article Rating
Kongsikan artikel ini


PURATA PRESTASI MENTERI2 HANYA 3 MATA, 75% ANGGAP PN GAGAL KAWAL COVID19

Siaran Media 02, mengkhususkan kepada persepsi rakyat Malaysia terhadap Menteri-menteri Kabinet kepimpinan Tan Sri Muhyiddin Yassin (TSMY) yang telah terbentuk sejak 1 Mac 2020.
Kabinet ini adalah antara barisan kabinet terbesar yang memiliki 32 portfolio dan 38 Timbalan Menteri. Wujud 7 kementerian yang mempunyai dua Timbalan Menteri.
Berdasarkan keputusan Survei IDE terkini, purata penilaian (average rating) terhadap Menteri Kabinet TSMY adalah 3.0 bagi skala antara 1 (paling rendah) hingga 10 (paling tinggi).
Pandangan masyarakat ini dipercayai kesan daripada pelbagai isu-isu yang melatari kepada sikap dan respon Menteri, polisi dan ketetapan dasar yang berubah-ubah serta kedudukan politik semasa.
Latar pelbagai perkara yang berlaku sepanjang setahun pentadbiran Kabinet ini turut membentuk persepsi responden.
PERSEPSI RAKYAT TERHADAP KEBERKESANAN MENGAWAL COVID 19
Pandemik COVID 19 merupakan satu cabaran besar buat negara. Kerajaan Perikatan Nasional pimpinan TSMY terpaksa mengharungi cabaran ini yang dilihat mempunyai impak besar terhadap keprihatinan rakyat Malaysia.
Berdasarkan survei 21% berpandangan bahawa Kerajaan Perikatan Nasional pimpinan beliau berjaya menawar penularan COVID 19 dengan berkesan. Manakala, 75% responden berpandangan kepimpinan TSMY sebaliknya.
Wujud pelbagai kritikan dan persepsi rakyat berkaitan hal ini yang dilatari oleh pelbagai isu seperti kelonggaran peraturan tertentu, isu vaksin, isu tatakelola dan integriti, bantuan kewangan dan lain-lain.
Pandangan dan persepsi rakyat ini didapati hampir sama merentas kaum dan umur rakyat Malaysia.
Golongan umur pertengahan didapati lebih kritikal menyuarakan ketidakpuasan hati mereka berkaitan isu ini.
Rata-rata rakyat melalui dapatan kualitatif selari dengan survei ini dijalankan, telah menyuarakan pandangan untuk pihak kerajaan lebih pro aktif, serius, tegas, saksama serta prihatin terhadap golongan yang amat terkesan bagi memastikan wabak COVID 19 serta kesannya dari sudut sosial masyarakat dapat ditangani.
Golongan wanita didapati lebih kritikal berbanding dengan lelaki dalam menyuarakan ketidakpuasan hati mereka dalam isu keberkesanan menangani COVID19.
Hal ini jelas berkemungkinan dari beban yang terpaksa ditanggung oleh golongan wanita yang berkerjaya dan dalam masa yang sama terpaksa mengurus anak-anak dan keluarga dalam suasana pergerakan terhad di waktu pandemik COVID 19.
Survei Mood Rakyat Malaysia Setahun Pemerintahan Perikatan Nasional dijalankan oleh Institut Darul Ehsan (IDE) secara dalam talian pada 19 hingga 28 Februari 2021 yang melibatkan 8,352 orang responden seluruh negara, Semenanjung, Sabah dan Sarawak.
Persampelan yang digunakan dalam kajian ini adalah persampelan berperingkat (multi-stage sampling).
Profil responden adalah merangkumi jantina, umur, kaum, sokongan kepada parti dan trend keputusan PRU14.
Survei ini juga turut mendapatkan pendirian responden terhadap isu berkaitan prestasi Kerajaan dan Perdana Menteri, usaha Kerajaan menangani COVID 19 dan masa depan politik Datuk Seri Anwar Ibrahim serta Pakatan Harapan.
Siaran Media ini adalah Siaran Media SIRI KE-2 MOOD RAKYAT #MOOD OF THE NATION, berkaitan dengan Survei Mood Rakyat ini.
Info lanjut layari web: www.ideselangor.com / Facebook, Youtube & Twitter IDE.
Dikeluarkan oleh: UNIT PENYELIDIKAN IDE

4.9

7

votes
Article Rating
Kongsikan artikel ini


ANNUAR MUSA SENGAJA CARI SENSASI ISU LAMA, LEBIH BAIK SAJA MASUK BERSATU SEGERA

Sekali lagi Annuar Musa cuba mencari sensasi dengan mendedahkan isu kandungan surat Presiden UMNO, Ahmad Zahid Hamidi kepada Presiden Bersatu merangkap Pengerusi PN, Muhyiddin Yassin.
Menambahkan sensasi lagi, beliau turut membangkitkan beberapa persoalan atau andaian tentang masa depan parti susulan surat tersebut yang bertujuan menjelaskan keputusan mesyuarat MT UMNO kepada Muhyiddin berhubung kerjasama UMNO dengan Bersatu.
Yang nyata, walaupun surat tersebut adalah adalah sulit antara Ahmad Zahid dengan Muhyiddin, Annuar nampaknya seperti diberikan salinannya, kemudian mendedahkannya sambil mengecam keputusan UMNO dan menunjukkan kecenderungannya memihak kepada Bersatu.
Siapakah agak-agaknya yang memberikan maklumat tentang surat tersebut kepada Annuar?
Adakah Muhyiddin sendiri yang memberikan salinan surat itu kepada Annuar?
Berhubung dua keputusan mesyuarat MT UMNO yang dimaklumkan Ahmad Zahid dalam suratnya kepada Muhyiddin – tiada kerjasama antara UMNO dengan Bersatu dalam PRU15 dan keberadaan UMNO dalam kerajaan PN hanya sehingga Parlimen dibubarkan – ini sebenarnya bukanlah perkara baru atau keputusan baru.
Perkara ini sebenarnya adalah pendirian asal UMNO sebaik saja mereka setuju berada dalam kerajaan PN dan menyokong Muhyiddin sebagai Perdana Menteri sejak awal lagi.
Ahmad Zahid dan bekas Presiden UMNO, Najib Razak telah beberapa kali menyebut dan mengingatkan tentang pendirian tersebut, baik dalam ucapan atau tulisan di platform media sosial mereka.
Malah, usul yang diluluskan oleh majoriti UMNO bahagian baru-baru ini yang setuju putus hubungan dengan Bersatu pun adalah berpandukan hakikat tersebut.
Akar umbi UMNO sendiri faham dan setuju untuk tidak bekerjasama dengan Bersatu dan PN dalam PRU akan datang, sebaliknya pendirian mereka hanya mahu bersama Pas dalam MN saja bagi menghadapi PRU15 akan datang.
Jadi, kenapa Annuar kalut sangat dengan surat dan isi kandungan surat Ahmad Zahid kepada Muhyiddin itu?
Sebagai bekas Setiausaha Agung BN dan Setiausaha Agung UMNO, Annuar ternampak tidak beretika kerana mendedahkan isu kandungan surat itu dan mempertikai keputusan parti serta seolah-olah menyerang Presiden parti sendiri.
Sesungguhnya ini bukanlah kali pertama Annuar berbuat demikian di mana sebelum ini beliau telah beberapa kali menunjukkan rasa tidak hormat kepada parti dan pimpinan UMNO, sebaliknya memperlihatkan lebih simpati kepada Bersatu dan Muhyiddin.
Sebagaimana sebelum ini beliau mendedahkan surat Ahmad Zahid dan Najib menyokong Anwar Ibrahim sebagai Perdana Menteri, pendedahannya kali ini seperti ulangan perangai tidak beretikanya sekali lagi.
Walaupun persoalan atau andaian yang dibangkitkan Annuar berhubung keputusan UMNO tidak mahu bekerjasama dengan Bersatu seolah-olah untuk masa depan UMNO, Annuar sebenarnya hanya bertujuan melindungi Bersatu dan Muhyiddin, sambil mengkocak serta mengkucar-kacirkan kedudukan UMNO.
Ini kerana dengan keputusan UMNO sebagaimana dimaklumkan kepada Muhyiddin itu, kiranya kekal dilaksanakan dalam PRU15 akan datang, yang lebih dulu akan “sesak nafas” dan mungkin “lemas” adalah Bersatu.
Dengan tiada akar umbi dan ramai pemimpinnya yang berjawatan Ahli Parlimen sekarang adalah berasal daripada kelompok pelompat, tanpa ihsan UMNO sanggup berkongsi kerusi, Bersatu boleh dikatakan tiada masa depan lagi jika sekadar bersama PN.
Kecuali Pas, anggota PN lain iaitu Bersatu, Gerakan, STAR dan SAPP (dua parti di Sabah) bukanlah parti yang banyak pengaruh dan kuat kedudukan akar umbinya.
Begitu pun, bergantung kepada Pas semata-mata belum cukup memberi jaminan kejayaan buat Bersatu, silap-silap dengan sentimen penolakan rakyat terhadap Muhyiddin yang kian membesar dari semasa ke semasa, Pas sendiri boleh hanyut ditolak arus dengan pilihannya bekerjsama dengan Bersatu seperti sekarang ini.
Bagi Annuar sebagai pemimpin yang tidak berada dalam MT UMNO, beliau sepatutnya berlapang dada atas apa juga keputusan yang dibuat parti, bukan menunjukkan simpati atau memihak kepada parti lain.
Dalam hal parti, beliau hendaklah bersama UMNO, menyokong keputusan UMNO dan mempertahankan Ahmad Zahid selaku Presiden UMNO, manakala sokongan Muhyiddin hanya terhad kepada urusan kerajaan saja.
Ini tidak, dalam hal kerajaan beliau menyokong Muhyiddin dan dalam urusan UMNO pun sokongannya memihak kepada Muhyiddin juga.
Apa juga keputusan parti, terutama yang diputuskan oleh MT, ia tentulah setelah melalui proses perbincangan ramai, bukan keputusan seorang Presiden semata-mata.
Jika hakikat ini pun beliau gagal memahaminya, malah masih berterusan menunjukkan simpati dan memihak kepada Bersatu serta Muhyiddin, lebih baiklah sebenarnya Annuar segera keluar UMNO dan menyertai saja parti tersebut.
Lagi pun dengan sikapnya yang berterusan seperti “duri dalam daging” seperti ini, belum tentu namanya dipilih lagi sebagai calon di Parlimen Ketereh, bahkan siapa pun jadi Presiden UMNO pasti keberatan untuk menandatangani watikah calon untuknya.
(Shahbudindotcom 04/03/2021)

4.7

6

votes
Article Rating
Kongsikan artikel ini


BUKAN SAJA MUHYIDDIN, SELURUH JEMAAH MENTERI TURUT DIKIRA DERHAKA KEPADA AGONG

Yang Dipertuan Agong pada 24 Februari lalu bertitah bahawa Parlimen boleh bersidang dalam tempoh darurat dikuatkuasakan pada suatu tarikh yang difikirkan sesuai oleh baginda atas nasihat Perdana Menteri.
Oleh yang demikian, titah baginda, tanggapan sesetengah pihak yang mengatakan perlaksanaan proklamasi darurat menghalang Parlimen bersidang adalah tidak tepat.
Seterusnya, Agong bertitah, perkenan baginda terhadap proklamasi darurat hanyalah semata-mata sebagai langkah proaktif membendung penularan Covid19.
Sebelum itu, orang yang mengumumkan Parlimen digantung berikutan proklamasi darurat dikuatkuasakan adalah Perdana Menteri, Muhyiddin Yassin.
Beliau mengumumkannya sehari selepas Agong memperkenankan perisytiharan darurat yang dicadangkan kerajaan.
Dalam hal ini, ternampak Muhyiddin seperti telah memperdaya Agong berhubung cadangan darurat yang dipohonnya di mana penggantungan Parlimen seolah-olah tidak dibangkitkan langsung ketika beliau memohon perkenan daripada baginda.
Sebaliknya, perkara itu hanya ditimbulkan setelah perkenan darurat diperolehi.
Berikutan perkara itu telah menjadi bualan yang meluas di kalangan rakyat dengan rata-rata tidak setuju dengan penggantungan Parlimen ketika tempoh darurat, Agong akhirnya bertitah bahawa Parlimen boleh bersidang dan baginda tidak pernah menitahkan penggantungan Parlimen itu.
Dalam maksud lain, titah Agong itu bermakna baginda sebagai ketua negara, mahu Parlimen dibuka untuk bersidang dalam tempoh darurat.
Setelah lebih seminggu membisu dan tiada mana-mana anggota kabinet, termasuk Muhyiddin sendiri memberi sebarang maklum balas terhadap titah Agong itu, semalam Menteri di Jabatan Perdana Menteri, Takiyuddin Hassan memaklumkan Parlimen tidak akan bersidang dalam tempoh darurat.
Beliau mengumumkan perkara tersebut selepas mesyuarat kabinet di Putrajaya.
Kata Takiyuddin, sebarang keputusan untuk mengadakan sidang Parlimen mesti dibuat oleh kabinet.
“Jadi sekarang ini, jemaah menteri menasihatkan Agong bahawa tidak ada sidang Parlimen.
“Itulah keadaan sekarang ini,” kata beliau lagi.
Takiyuddin turut menambah, keputusan penangguhan itu juga dibuat berdasarkan alasan perundangan serta analisis data dan sains mengenai kekhuatiran penularan Covid19 di dalam bangunan Parlimen.
Ternampak di sini bahawa titah Agong bukan saja diderhakai, malah cuba dimanipulasi sekali lagi.
Jika sebelum ini Muhyiddin memperdaya Agong dengan memasukkan penggantungan Parlimen dalam proklamasi darurat, sedangkan ia bukan termasuk dalam perkenan baginda, kali ini kedudukan kabinet pula cuba dikaitkan.
Dalam titah Agong, sangat jelas baginda menyebut, sidang Parlimen boleh diadakan pada suatu tarikh yang difikirkan sesuai oleh baginda atas nasihat Perdana Menteri.
Langsung tidak disebut nasihat itu perlu diberikan oleh kabinet atau jemaah menteri.
Tetapi, mengapa jemaah menteri yang tiba-tiba tampil menasihatkan Agong dan seterusnya memberi nasihat tidak ada sidang Parlimen perlu diadakan?
Kenapa tidak Perdana Menteri sendiri yang memberi nasihat kepada Agong sebagaimana dititahkan baginda?
Lagi pun, jika difahami titah Agong itu, ia bukan berkaitan baginda perlukan nasihat sama ada Parlimen boleh bersidang atau tidak, tetapi khusus berkaitan penetapan tarikh untuk Parlimen dibenarkan bersidang.
Mengapa Muhyiddin dan jemaah menteri tidak mahu faham titah Agong itu atau sengaja cuba mengelirukan rakyat?
Jika diperhalusi dalam hal ini, bukan saja Muhyiddin yang dilihat derhaka kerana telah memperdaya dan enggan patuh kepada titah Agong, malah jemaah menteri juga turut derhaka lantaran menolak keinginan baginda agar Parlimen dibuka, selain melencongkan maksud sebenar titah yang dikeluarkan pada 24 Februari lalu.
Layakkah Muhyiddin dan jemaah menteri yang derhaka ini terus dibiarkan mengurus negara?
(Shahbudindotcom 04/03/2021)

4.5

10

votes
Article Rating
Kongsikan artikel ini


LAWAK ANTARABANGSA ‘KAHWIN CERAI’ UMNO DENGAN BERSATU

UMNO secara rasmi telah membuat keputusan tidak akan bersama dengan Bersatu untuk menghadapi PRU15 akan datang serta secara rasmi dan bertulis juga memaklumkan perkara tersebut kepada Muhyiddin Yassin.
Ia dimaklumkan melalui surat Presiden UMNO, Ahmad Zahid Hamidi kepada Muhyiddin Yassin selaku Presiden Bersatu, Pengerusi PH dan Perdana Menteri pada 26 Februari lalu.
Begitu pun, UMNO berpendapat, kebersamaan mereka dalam kerajaan PN boleh diteruskan sehingga Parlimen dibubarkan.
Dengan pendirian ini bermakna, UMNO ingin terus berada dalam rumah kerajaan PN sehingga Parlimen dibubarkan dan selepas itu akan bertanding sebagai pembangkang melawan Bersatu dan PN dalam PRU15.
Sesungguhnya inilah pertama kali dalam sejarah negara, barangkali juga dalam dunia, ada parti yang melafazkan talak untuk berpisah tetapi menangguhkan keluar rumah buat sementara sehingga Parlimen dibubarkan.
Sehingga Parlimen tidak dibubarkan, UMNO akan terus duduk serumah, makan bersama dan tidur sekatil dengan Bersatu yang telah dicerai tetapi ditangguhkan perlaksanaan cerainya itu.
Kalau UMNO dan Bersatu ibarat suami isteri, tentulah caca marba kehidupan yang bakal dilalui.
Mereka duduk serumah, tetapi telah memaklumkan akan bercerai pada suatu masa yang belum diketahui, namun sementara itu terus tinggal serumah, makan dan tidur bersama lagi. Tidak mustahil hubungan kelamin juga berjalan seperti biasa.
Anak-anak, saudara-mara serta jiran tetangga pasti turut pening kepala sama dibuatnya.
Selepas Parlimen dibubar nanti, sama ada UMNO terus bersendirian atau akan bertemu jodoh dengan pasangan lain tidak juga dapat dipastikan lagi.
Dalam norma kehidupan biasa, sesuai dengan tindakan UMNO yang telah memaklumkan mahu berpisah itu dan Bersatu sebagai orang yang mempunyai kuasa, namun diberitahu akan ditinggalkan, ia biasanya tentulah boleh berbuat sesuatu yang munasabah demi maruah serta harga dirinya.
Tetapi, nampaknya tidak begitu yang terjadi.
Dalam mesyuarat MPT Bersatu semalam yang diadakan sebagai susulan ketetapan UMNO mahu berpisah itu, keputusan yang diambil ialah sekadar memandang serius tindakan UMNO itu.
Dalam waktu yang sama, Bersatu memaklumkan akan terus mempererat hubungan dengan parti gabungan dalam PN iaitu PAS, STAR, SAPP dan Gerakan.
Tidak disebut sama sekali tindakan mahu mengakhiri hubungan atau sebarang tindakan akan diambil terhadap UMNO.
Kesimpulannya, sama seperti UMNO yang mahu berpisah dengan Bersatu, tetapi enggan keluar rumah PN sehingga Parlimen dibubarkan, Bersatu juga tidak berani memutuskan hubungan atau menyuruh UMNO keluar daripada PN.
Setidak-tidaknya, bagi Bersatu yang telah dimaklumkan akan dicerai itu serta dengan kuasa yang dimilikinya, ia akan berkata kepada UMNO, kalau benar mahu berpisah, kenapa tidak keluar rumah saja daripada sekarang?
Mengapa perlu duduk lagi di rumah PN ini kalau benar mahu berpisah?
Atau, boleh saja Bersatu bertindak menghalau UMNO daripada terus duduk di rumah PN kerana keberadaannya boleh saja mendatangkan bahaya seperti mungkin membawa lari beras atau apa-apa perabot apabila sampai ketika ia mahu keluar rumah nanti.
Entahlah, boleh pening kita dibuatnya dengan hubungan UMNO dengan Bersatu ini yang boleh dikategorikan macam lawak antarabangsa saja layaknya hubungan “sumbang mahram” mereka.
Agaknya inilah “perkahwinan” norma baru yang tidak pernah tergambar sebelum ini, sama seperti tidak tergambarnya kita bagaimana seorang yang tiada lagi majoriti, tapi terus tak malu mengaku ada sokongan besar sebagai Perdana Menteri.
(Shahbudindotcom 05/03/2021)

4.4

9

votes
Article Rating
Kongsikan artikel ini


PENYOKONG UMNO, PAS BERBEZA PENDAPAT TENTANG MUHYIDDIN

Minggu ini politik Malaysia digawatkan berkaitan hubungan politik antara UMNO dan Perikatan Nasional (PN).
Pembentukan Kerajaan Perikatan Nasional pimpinan Tan Sri Muhyiddin Yassin (TSMY) sejak 1 Mac 2020 terbentuk dengan gabungan politik, antara parti utama ialah Parti BERSATU, UMNO, PAS, MIC, MCA, GPS dan GRS serta beberapa parti-parti lain.
Namun begitu, perkembangan mutakhir memperlihatkan UMNO dengan jelas membuat pendirian untuk tidak bersama dengan PN pada PRU15 yang akan datang. Pastinya ia disebabkan oleh kesukaran untuk memuktamadkan resolusi rundingan kerusi antara parti-parti politik.
Akar umbi UMNO pada dasarnya sukar untuk menerima kerjasama dengan BERSATU atas dasar sebahagian besar ahli-ahli BERSATU adalah dulunya ahli-ahli UMNO yang dianggap khianat kepada perjuangan UMNO.
Keputusan UMNO untuk tidak bersama dalam koalisi PN dalam PRU15 juga, mengundang teka-teki terhadap kedudukan kerjasama antara PAS dan UMNO dalam MUAFAKAT NASIONAL.
Adakah keputusan UMNO ini menjejaskan Muafakat Nasional?
Apa pilihan kepada PAS jika terpaksa memilih antara dua rakan kerjasama dalam menghadapi PRU15?
Survei IDE, MOOD RAKYAT # MOOD OF THE NATION, yang dijalankan pada 19 – 28 Februari 2021 telah mendapati bahawa sikap penyokong UMNO dan PAS adalah berbeza antara satu sama lain.
Keputusan survei ini adalah selari dengan keputusan politik yang telah dibuat oleh UMNO.
72% penyokong UMNO memilih untuk membubarkan Parlimen dan mengadakan PRU 15 dengan segera.
Sementara itu 69% penyokong juga berpendirian bahawa kepimpinan TSMY gagal dalam mengawal penularan COVID 19 secara berkesan.
Bahkan bagi penyokong UMNO, purata penilaian (average rating) terhadap prestasi Menteri Kabinet TSMY adalah pada tahap 3.0 bagi skala antara 1 (paling rendah) hingga 10 (paling tinggi).
Jelas berdasarkan data responden penyokong UMNO, mereka mempunyai persepsi yang rendah dan negatif terhadap Kerajaan Perikatan Nasional khususnya suara akar umbi.
Justeru senario ini mengesahkan penolakan UMNO terhadap Perikatan Nasional dan pelbagai konflik yang timbul antara keduanya.
Sikap penyokong PAS dilihat berbeza; lebih bersikap positif dan pragmatik terhadap kepimpinan TSMY dan Kerajaan Perikatan Nasional.
74% responden penyokong PAS mengambil sikap menyokong untuk TSMY kekal sebagai Perdana Menteri Malaysia sehingga tempoh Parlimen tamat.
Penyokong PAS juga memberikan skala pencapaian 8.0 bagi skala antara 1 (paling rendah) hingga 10 (paling tinggi), terhadap Menteri Kabinet kepimpinan TSMY.
Malah penyokong PAS menyatakan kepimpinan kerajaan TSMY berjaya mengawal penularan COVID 19 dengan berkesan.
Berdasarkan kepada data-data ini jelas memperlihatkan perbezaan sikap antara penyokong UMNO dan PAS yang dilatari oleh pelbagai latar belakang terkait dengan strategi politik, reaksi akar umbi, survival kerusi Parlimen dan DUN, masa depan parti politik dan dinamiknya sokongan pengundi atas pagar.
Senario ini juga menjadi tanda tanya terhadap kedudukan PAS samada untuk memilih antara dua gabungan iaitu bersama BERSATU dalam Perikatan Nasional, atau bersama UMNO dalam Muafakat Nasional pada PRU 15 akan datang.
Survei Mood Rakyat Malaysia Setahun Pemerintahan Perikatan Nasional dijalankan oleh Institut Darul Ehsan (IDE) secara dalam talian pada 19 hingga 28 Februari 2021 yang melibatkan 8,352 orang responden seluruh negara, Semenanjung, Sabah dan Sarawak.
Persampelan yang digunakan dalam kajian ini adalah persampelan berperingkat (multi-stage sampling). Profil responden adalah merangkumi jantina, umur, kaum, sokongan kepada parti dan trend keputusan PRU14.
Survei ini juga turut mendapatkan pendirian responden terhadap isu berkaitan prestasi Kerajaan dan Perdana Menteri, usaha Kerajaan menangani COVID 19 dan masa depan politik Datuk Seri Anwar Ibrahim serta Pakatan Harapan.
Siaran Media ini adalah Siaran Media SIRI KE-3 MOOD RAKYAT #MOOD OF THE NATION. Sila layari
web: www.ideselangor.com / Facebook, Youtube & Twitter IDE bagi mendapat maklumat Siaran Media terdahulu.
Dikeluarkan oleh: UNIT PENYELIDIKAN IDE.

4.5

2

votes
Article Rating
Kongsikan artikel ini


IKUT NASIHAT KU LI, SEGERA KELUAR KERAJAAN PILIHAN YANG BELUM TERLAMBAT BUAT UMNO

Di sebalik UMNO sudah menetapkan pendirian tidak mahu bekerjasama dengan Bersatu untuk menghadapi PRU15 akan datang, keputusan kekal berada dalam kerajaan PN sehingga Parlimen dibubarkan bukanlah suatu tindakan yang betul dan tepat sebenarnya.
Tindakan itu boleh menimbulkan kekeliruan kepada akar umbi, melemahkan parti dan seolah-olah UMNO tidak cukup yakin dengan keputusan yang diputuskannya sendiri.
Lebih penting, sementara tidak mahu bekerjasama dengan Bersatu tetapi terus duduk dalam kerajaan PN yang diterajui Bersatu dan kekal menerima Muhyiddin Yassin, Pengerusi Bersatu sebagai Perdana Menteri, ini juga merupakan “lawak jenaka mega yang benar-benar bertaraf antarabangsa.”
Tidak pernah berlaku di dunia ini ada mana-mana parti yang membuat keputusan putus hubungan dengan parti lain dalam kerajaan, tetapi menangguhkan keputusan tersebut kepada suatu tarikh lain yang akan ditentukan oleh musuh tersebut.
Suami isteri yang nak bercerai atau mengumumkan tidak mahu hidup bersama pun akan keluar rumah dengan serta-merta.
Dalam keadaan ini, lebih-lebih lagi kerana Bersatu masih berharap kerjasama daripada UMNO dan selepas itu ingin menjadikan parti itu budak suruhannya, kalau pun tidak ‘membunuhnya’, dengan tempoh masa yang penangguhan itu, Bersatu sudah pasti akan terus mencari jalan untuk melemahkan UMNO.
Melalui kuasa, jawatan dan kemampuan kewangan yang dimiliki, menangguhkan tindakan keluar daripada kerajaan PN, adalah suatu kelebihan buat Bersatu.
Selain Bersatu akan terus mencari jalan untuk melemahkan UMNO dan menjadikannya parti yang bercelaru, Muhyiddin pula sudah pasti akan terus menangguh-nangguhkan tarikh untuk membubarkan Parlimen.
Oleh kerana keberadaan UMNO dalam kerajaan PN adalah sehingga Parlimen dibubarkan dan selepas itu akan berlawan dengan Bersatu di hampir semua kerusi Melayu dalam PRU, Muhyiddin sudah tentu hanya akan membubarkan Parlimen di waktu UMNO benar-benar dalam keadaan lemah.
Bermakna sekarang ini, sementara Bersatu memgambil maklum pendirian UMNO itu, mereka juga dalam waktu yang sama terus berusaha memujuk sambil mencari jalan untuk melemahkan UMNO.
Hanya apabila UMNO lemah, bercelaru dan sebahagian pemimpinnya sendiri ada yang memihak kepada Bersatu, maka di ketika itu barulah Muhyiddin akan membubarkan Parlimen agar PRU15 dapat diadakan.
Sebab itu, tindakan UMNO terus berada dalam kerajaan dan menangguhkan keluar daripada kerajaan PN, ia sebetulnya adalah keputusan yang salah bakal merugikan diri sendiri.
Yang untung dan bakal mendapat manfaat daripadanya ialah Bersatu.
Dalam hal ini, saranan Pengerusi Jemaah Penasihat UMNO, Tengku Razaleigh Hamzah agar parti itu dengan segera meninggalkan kerajaan PN adalah satu-satunya yang pilihan yang tepat pada ketika ini.
“Nasihat ikhlas saya kepada semua ahli-ahli UMNO yang berada dalam kerajaan dan GLC, Muhyiddin dah ugut hendak buang kita.
“Tunggu apa lagi, berhenti segera dan jaga maruah diri dan maruah parti Umno,” katanya dalam kenyataan pada 4 Mac lalu.
Ku Li dalam kenyataan sama turut mencadangkan agar MT UMNO segera bermesyuarat dan meminda keputusan agar tidak perlu menunggu sehingga Parlimen dibubar untuk meninggalkan kerajaan PN.
“Silap perhitungan? Putus hubungan dan keluar kerajaan PN sekarang.
“Berhenti main wayang kulit. Tak ada faedah dan tak ada kesan dengan apa yang dilakukan sekarang,” tegasnya lagi.
Sesungguhnya, UMNO melalui keputusannya tidak mahu bekerjasama dengan Bersatu itu bertujuan kerana ingin kembali berkuasa dan menduduki semula kerusi Perdana Menteri, mendengar nasihat Ku Li adalah cara yang betul dan pilihan yang tepat bagi tujuan itu.
Ketika ini yang sedang lemah, lemas dengan pelbagai isu dan ditolak rakyat ialah Muhyiddin serta Bersatu, bukannya UMNO.
Keluar daripada kerajaan PN di ketika Bersatu dan Muhyiddin sedang lemah, ditolak dan sarat dengan pelbagai isu bukan saja menjadikan UMNO lebih disanjung rakyat, malah akan memaksa PRU diadakan dalam tempoh yang tidak terlalu lama daripada sekarang.
Dengan itu, peluang jauh lebih terbuka untuk UMNO memenangi pilihanraya dan dapat berkuasa semula berbanding menangguhkan masa dan membiarkan Muhyiddin yang menentukan tarikh PRU mengikut pilihannya.
Ketika Muhyiddin dibiar menentukan tarikh PRU, pastilah tarikh yang dipilihnya nanti ialah ketika Bersatu dan PN lebih kuat dan stabil berbanding UMNO serta di ketika peluang untuknya mengekalkan lagi jawatan Perdana Menteri dalam sangat cerah.
Ketika itu nanti, segala impian yang ingin dikejar UMNO tidak lagi seceria menteri di pagi hari.
(Shahbudindotcom 06/03/2021)

3.6

8

votes
Article Rating
Kongsikan artikel ini


KENAPA SPRM TIMBULKAN TAWARAN RM10 JUTA KEPADA MP SEKIJANG, SEDANGKAN IA HANYA CORETAN LAMAN FACEBOOK SAJA?

Sebagai respon kepada laporan yang dibuat oleh Ahli Parlimen Sekijang, Natrah Ismail berhubung cubaan merasuah beliau untuk menyokong kepimpinan Muhyiddin Yassin, SPRM petang ini mengeluarkan kenyataan media dengan tajuk “SPRM SIASAT KEBENARAN ADUAN RASUAH RM10 JUTA KEPADA YB NATRAH”.
Dalam kenyataan tersebut, SPRM memaklumkan Natrah sebagai mengesahkan tiada tawaran rasuah berjumlah RM10 juta oleh dua individu kepadanya untuk melompat parti.
SPRM dalam kenyataannya berkata, pihaknya menerima kehadiran Natrah di SPRM Cawangan Segamat, Johor bagi berbincang berhubung perkara itu.
“Dalam pertemuan itu, Natrah mengesahkan bahawa tiada tawaran rasuah berjumlah RM10 juta seperti didakwa menerusi kenyataan di akaun Facebook dikenali sebagai Ops Johor.
“Bagaimanapun, SPRM akan terus menjalankan siasatan terhadap isu ini dengan beberapa saksi kes termasuk mengambil keterangan Natrah dalam masa terdekat,” kata kenyataan itu lagi.
Berikut pula adalah kenyataan media Natrah berhubung laporannya kepada SPRM:-
Kenyataan Media Ahli Parlimen Sekijang
Pada 7hb Mac 2021
Hari ini saya telah membuat satu laporan kepada pihak Suruhanjaya Pencegahan Rasuah Malaysia (SPRM) berkenaan satu kejadian percubaan mendapatkan sokongan saya terhadap Tan Sri Muhyiddin Yassin, dengan janji manfaat yang boleh saya perolehi dengan pemberian sokongan tersebut.
Kejadian itu telah berlaku pada 3hb Mac yang lalu, dan melibatkan dua individu termasuk seorang yang bergelar ‘Datuk Seri’.
Saya membuat laporan ini berdasarkan Seksyen 25 Akta SPRM 2009, berkenaan kewajipan melaporkan tawaran suapan.
Saya berharap pihak SPRM akan dapat menyiasat perkara ini pada kadar segera.
Sekali lagi saya nyatakan bahawa saya tidak berminat untuk memberi sokongan kepada Tan Sri Muhyiddin Yassin, dan saya tidak mahu mengkhianati Parti Keadilan Rakyat, pimpinan, dan yang terpenting pengundi-pengundi Parlimen Sekijang.
Kepada mereka yang masih berusaha untuk mengubah sokongan Ahli-Ahli Parlimen Parti Keadilan Rakyat atau pembangkang amnya, berhenti lah. Kerajaan minoriti yang kamu cuba selamatkan itu sudah seperti telur di hujung tanduk.
Kepada kerajaan minoriti hari ini, saya cuma ada satu kata: “Lawan!”
YB Hjh Natrah Ismail
Ahli Parlimen Sekijang
Berdasarkan laporan yang dibuat oleh Natrah, jelas intipatinya ialah tentang suatu kejadian cubaan mendapatkan sokongan beliau terhadap Muhyiddin dengan janji manfaat yang boleh diperolehi daripada sokongan tersebut.
Beliau menyebut kejadian yang berlaku pada 3 Mac lalu itu melibatkan dua individu, termasuk seorang yang bergelar Datuk Seri.
Tidak disebut sama sekali tentang tawaran imbuhan bernilai RM10 juta kepadanya.
Begitu juga dalam pendedahannya sebelum ini, Natrah juga tidak pernah menyebut angka RM10 juta.
Tawaran kononnya berjumlah RM10 juta hanya disebut oleh sebuah laman Facebook yang dikenali sebagai Ops Johor, bahkan ini diakui sendiri oleh SPRM dalam kenyataan medianya.
Jika demikian, kenapa SPRM menimbulkan perkara tersebut dan menjadikannya tajuk kenyataan media sedangkan ia ditimbulkan oleh laman Facebook yang tiada kaitan sama sekali dengan Natrah?
Apakah tujuan SPRM mensensasikan pengakuan Natrah yang beliau tidak pernah ditawarkan rasuah RM10 juta itu?
Apakah SPRM cuba menggambarkan tiada rasuah dilakukan, walhal siasatan belum pun dijalankan lagi?
Siasatlah apa yang Natrah lapor, tak perlu kenyataan media jika tiada keperluan berbuat demikian.
Tak payahlah cari glamour dengan sikit-sikit nak keluarkan kenyataan media yang tidak berkaitan dengan topik siasatan yang sepatutnya, tapi akhirnya lebih menampakkan maksud tersirat apa yang cuba dilakukan.
Harapan rakyat ialah mahu SPRM menjadi sebuah badan yang betul-betul bebas, tidak kira kepada kerajaan atau pembangkang, bukan menampakkan kecondongan yang boleh menjejaskan intergriti.
(Shahbudindotcom 07/03/2021)

4

5

votes
Article Rating
Kongsikan artikel ini


PENYATUAN UMMAH BERTUJUAN HANCURKAN UMNO, KLUSTER MAHKAMAH INILAH YANG SETIA KEPADA PARTI – ZAHID HAMIDI

Assalamualaikum dan salam sejahtera para ahli dan penyokong UMNO sekalian.
Saya menulis kali ini supaya saudara saudari ahli dan penyokong UMNO dapat memahami realiti ini.
Usaha untuk memulihkan UMNO selepas dilanda badai fitnah PRU14 bukanlah suatu kerja yang mudah.
Kiri kanan, depan belakang, atas bawah musuh tidak pernah berhenti cuba menyekat.
Musuh nyata sudah pasti. Musuh tidak nyata berselindung dalam kesamaran penuh hasutan.
Musuh tahu UMNO parti keramat bangsa, agama dan parti terbesar umat Melayu mampu bangkit semula.
Kerana itu mereka berusaha gigih menghancurkan UMNO ‘once and for all’ sejak dua tahun lalu.
Bagaimanapun usaha itu tidak pernah berjaya kerana kedegilan pemimpin dan ahlinya.
Untuk itu UMNO mahu dalam kawalan mereka pula selepas riwayatnya tidak mampu ditamatkan.
Menggunakan broker bertaraf jurucakap dan ‘claim’ merekalah penyatuan ummah.
Ironinya dasar penyatuan ummah perlu berlandaskan kepada kejujuran dan keikhlasan.
Bukan untuk menguasai supaya terus berkuasa. Bukan juga untuk kepentingan si polan dan si polan.
Andai berjaya, jenama UMNO boleh dipergunakan. Jutaan ahli UMNO boleh ‘diremote’ dan dikudakan.
Tanpa cabaran pemimpin dan ahli UMNO, kedudukan dan kekuasaan mereka lebih selesa dan terjamin.
Walaupun itu bermaksud kebajikan rakyat terabai, ekonomi merudum manakala demokrasi tercalar.
Adakah harus kita menyerah? Adakah perlu pasrah dan relakan sahaja cubaan ‘acquisition’ ini?
Sedangkan UMNO parti milik rakyat, milik lebih 3 juta ahli dan jutaan penyokongnya.
UMNO juga yang memayungi kaum-kaum lain secara adil sejak merdeka. Buktinya lihatlah sekeliling.
Kerana enggan menggadaikan UMNO, pemimpinnya dipropagandakan mahu menyelamatkan diri daripada pendakwaan mahkamah.
Sedangkan pemimpin UMNO ‘kluster mahkamah’ inilah yang berani dan setia memperjuangkan UMNO walau apa menimpa mereka.
Jika mahu lihat bagaimana kaedah menyelamatkan diri, boleh lihat katak yang kini selesa ‘di seberang jalan’.
Boleh juga lihat kepada burung belatuk yang sedang kekenyangan dapat dedak ‘di belakang rumah’.
AHMAD ZAHID HAMIDI
Presiden UMNO
7 Mac 2021.

3.3

8

votes
Article Rating
Kongsikan artikel ini


WALAU KASIH SUDAH DITOLAK, BERSATU TERUS MENGEMIS CINTA UMNO

Walaupun sudah jelas UMNO tidak mahu bekerjasama dengan Bersatu untuk menghadapi PRU15 akan datang, pimpinan parti tersebut nampaknya terus mengemis cinta daripada UMNO.
Perdana Menteri merangkap Presiden Bersatu, Muhyiddin Yassin menzahirkan harapan agar gabungan beberapa parti Melayu yang membentuk kerajaan PN terus utuh dan kekal abadi.
Bagaimanapun, beliau menyerahkan sepenuhnya kepada kepimpinan parti lain yang tidak menyertai PN terutama UMNO untuk membuat sebarang keputusan mengenai kerjasama terbabit.
“Kita dah bincang dua hari lalu dalam mesyuarat Biro Politik dan MPT Bersatu, kita dah buat kenyataan rasmi tentang pendirian kita.
“Semalam kita pun adakan mesyuarat dengan Pas, dan Alhamdulillah Pas menyatakan pendirian yang cukup kukuh (untuk) kekal bersama Perikatan Nasional, meneruskan apa yang kita rancang, memperkukuhkan kerjasama antara parti yang ada dan memberi tumpuan pada pilihan raya.
“Saya fikir tidak menjadi apa-apa masalah walaupun kita mahu melihat gabungan parti Melayu, kalau boleh terus kekal abadi sampai ke depan, kerana rakyat suka.
“Tapi apa-apa pun, saya serahkan kepada rakan pimpinan parti lain, PN, Alhamdulillah keadaannya masih kukuh,” ujar beliau.
Ketua Penerangan PN, Azmin juga turut berharap pimpinan UMNO terus dapat bekerjasama dengan PN dan meneliti semula keputusan parti berkenaan untuk tidak bekerjasama dengan Bersatu pada PRU akan datang.
Beliau yang merupakan pelompat katak daripada PKR kepada Bersatu berkata, PN sedia bekerjasama dengan semua pihak bagi memastikan kerajaan yang dipimpin oleh Muhyiddin Yassin terus stabil dan kukuh bagi meneruskan usahanya membantu rakyat di kala pandemik Covid-19 masih lagi melanda negara.
“Kita berharap pimpinan tertentu dalam UMNO dapat ambil sikap untuk teliti semula keputusan itu.
“PN ini dibentuk dengan cita-cita yang cukup murni, perpaduan itu amat penting, pemeliharaan terhadap perlembagaan dan undang-undang itu perlu dijunjung, kita mahu kestabilan dalam negara ini dipelihara.
“Kita tidak mahu mana-mana pihak melakukan tindakan tidak bertanggungjawab, yang akan menyebabkan ketidakstabilan terhadap kerajaan kerana ia akan menyebabkan rakyat menjadi mangsa dan kita tidak mahu rakyat menjadi mangsa,” katanya lagi.
Speaker Dewan Negara, Dr. Rais Yatim pula berkata, UMNO dan Bersatu perlu terus bermuafakat demi masa depan dan pemegangan politik kepada orang Melayu dapat dikekalkan.
Beliau yang juga pelompat daripada UMNO kepada Bersatu selepas BN kalah pada PRU 2018 lalu menambah, hubungan antara kedua-dua parti Melayu itu tidak boleh ‘berpatah arang’ begitu sahaja.
Dengan itu, Dr. Rais tetap meletakkan harapan agar UMNO dan Bersatu akan dapat kembali mengadakan kerjasama.
“UMNO sahaja tidak boleh berkuasa dan Bersatu sahaja pun tidak boleh berkuasa waima dengan PAS (perlu kerjasama).
“Komponen parti Melayu ini mesti sedar pentingnya mereka bermuafakat,” katanya.
Hmmmmm….
Selepas ini mungkin ramai lagi pemimpin Bersatu bercakap dengan nada yang sama dan ini memperlihatkan parti itu sedar mereka tidak boleh terus hidup tanpa bantuan UMNO.
Walaupun jelas sudah ditolak, ada kenyataan media, ada usul, ada surat bertulis daripada Zahid Hamidi kepada Muhyiddin dan ada keputusan mesyuarat, Bersatu nampaknya terus menagih cinta daripada UMNO.
Yang nyata, dengan keputusan UMNO tidak mahu bersama, Bersatu kini sudah terbayang kuasa yang dipegang melalui pengkhianatan sejak setahun lalu pasti akan bertukar tangan.
Selain Muhyiddin yang takut kehilangan kuasa, golongan-golongan pelompat tentulah jauh lebih takut lagi perasaan mereka.
Itulah sebabnya pujuk rayu dan kata-kata manis menagih cinta ini terus diluahkan, malah ia dijangka bakal berterusan dilakukan.
Tidak mustahil, selepas pujuk rayu dan luahan kata-kata manis, menyusul pula hadiah serta ganjaran yang lumayan sebagai tawaran.
Cuma, untuk masa-masa mendatang, mampukah UMNO terus bertahan dan tidak tergoda dengan segala usaha serta kejaran cinta yang ditagih oleh Bersatu itu?
(Shahbudindotcom 07/03/2021)

4.2

5

votes
Article Rating
Kongsikan artikel ini


PENEGASAN ANWAR SEMPENA HARI WANITA ANTARABANGSA 2021

Tema Hari Wanita Antarabangsa yang diangkat pada tahun ini adalah tema yang membawa kesedaran terhadap kepentingan kesaksamaan jantina serta meningkatkan usaha kita dalam mengarusperdanakan kesaksamaan jantina dalam semua sektor yang penting, termasuk kepimpinan wanita di setiap penjuru dan ruang yang munasabah.
Dalam naratif #ChooseToChallenge atau #MemilihUntukMencabar pada tahun ini, saya menganjurkan agar kita mengambil pendekatan mengangkat martabat insan (karamah insaniyyah) yang jelas tidak akan kompromi dengan segala penindasan dan kezaliman merentas jantina.
Persoalan kesaksamaan jantina ini adalah penting, dan menjadi sebahagian dari usaha kita dalam memperteguh hak asasi manusia dan kemanusiaan.
Penghargaan yang sama wajar diberikan kepada semua pihak yang telah berusaha memberikan hak yang saksama, tanpa prejudis dan diskriminasi dalam mengangkat hak-hak seluruh warganegara sebagai menyemangati Perlembagaan Persekutuan.
Ingin dinyatakan di sini bahawa KEADILAN menyokong penuh agenda mengarusperdanakan jantina ini, malah ia menjadi pemangkin utama dalam membawa agenda ‘Gender Responsive Budget’ dan ‘Gender Sensitivity Policy’ yang telah diperkenalkan di peringkat negeri Pakatan Harapan, khususnya di Pulau Pinang dan Selangor yang telah mengangkat dasar keterangkuman jantina sebagai kebijakan rasmi pemerintah di peringkat negeri.
Isu kesaksamaan jantina sahaja tidak mampu menjawab persoalan-persoalan besar kerana hanya tatanan dan sistem masyarakat yang dipasak pada konsep keadilan sosial sahaja yang mampu meneguh kesaksamaan, keadilan, keamanan serta hormat menghormati antara satu dengan yang lain.
Kes-kes keganasan rumahtangga yang berlaku dalam tempoh pandemik membuktikan berlakunya “pandemik dalam pandemik”.
Begitu juga dengan peningkatan kes-kes gangguan seksual yang menunjukkan peningkatan ketara dalam tempoh PKP, termasuk gangguan secara online.
Maka ada keterdesakan untuk RUU Akta Gangguan Seksual dibentangkan di Parlimen, dan Parlimen wajar dibuka segera bagi memastikan RUU ini dapat dibentangkan, dibahas serta diluluskan Parlimen.
ANWAR IBRAHIM
8 Mac 2021.

3.4

5

votes
Article Rating
Kongsikan artikel ini


PISAU, PEN DAN BUKU CEK UNTUK PECAH-BELAHKAN UMNO

1. Sejak UMNO ditakdirkan hilang kuasa pada Mei 2018, pelbagai usaha cuba dibuat untuk melemahkan dan menghancurkan UMNO dengan menggunakan pelbagai cara dari luar dan dalam.
2. Bermula seawal 2018, apabila usaha untuk mengharamkan UMNO dengan mengeksploitasi 16 orang bekas ahli atas alasan UMNO melanggar Perlembagaannya kerana membuat penangguhan pemilihan parti, sedangkan ROS sendiri meluluskan permohonan tersebut.
3. Tidak cukup dengan tindakan mahkamah terhadap parti, diugut pula pimpinan UMNO untuk membubarkan parti jika tidak mahu didakwa dan diambil tindakan dalam pelbagai bentuk.
4. Hakikatnya, ramai pemimpin-pemimpin UMNO diugut, ditekan dan digasak dengan menggunakan pelbagai agensi-agensi di bawah Kerajaan PH waktu itu.
5. Ahli yang punya ketahanan terus kekal setia mempertahankan parti biarpun menjadi lilin membakar diri. Namun, tidak kurang juga yang cuak, gelabah dan tidak tahan diuji, lantas keluar meninggalkan parti.
6. Tergamak pula menikam parti yang pernah mengangkat dan meletakkan mereka di posisi tertinggi lagi dihormati. Ironinya, mereka yang terpalit ini tiba-tiba terus disucikan dan tidak lagi kedengaran khabar sebarang tindakan mahupun pendakwaan.
7. Usaha melemahkan UMNO masih berterusan sehinggalah ke saat ini termasuk menggunakan pendekatan ‘pisau, pen dan buku cek’ bagi memecah-belahkan UMNO melalui juak-juak dalaman sendiri mengikut perencanaan ‘scheme of thing’.
8. Namun, Alhamdulillah UMNO masih dipelihara Allah kerana terus mampu bertahan dan tetap utuh hingga saat ini. Kekuatan dan keutuhan sebenar UMNO terletak kepada keikhlasan AKAR UMBI!
9. Akar umbi yang merupakan rangkaian 3.5 juta ahli UMNO di 191 Bahagian dan lebih 22,000 cawangan seluruh Malaysia yang ikhlas dan terus setia berjuang mempertahankan wadah biarpun ada di kalangan pemimpin yang mudah gelabah dan lari meninggalkan parti.
10. Ya, jangan salahkan PARTI UMNO! Tetapi angkara segelintir pemimpin dan ahli yang lupa diri, lupa daratan dan lupa akar perjuangan akhirnya Tuhan takdirkan UMNO diuji hilang kuasa.
11. Setiap yang berlaku ada hikmahnya! Kini setiap warga pejuang UMNO tidak boleh lagi melakukan kesilapan yang sama…
Jangan angkuh, jangan sombong untuk terus muhasabah, berubah dan lakukan koreksi!
Jangan menari mengikut lagu dendangan musuh yang sentiasa khianat mendengki!
Jangan biarkan kita mudah dipermain dan dimanipulasi!
Utamakan kesatuan dan solidariti!
Jangan cepat percaya dengan cerita-cerita sensasi yang hanya mencetuskan prasangka dan persepsi!
Pertahankan tradisi dan institusi parti!
InsyaAllah jika terus pegang kuat kepada tali dan berpandu teguh pada suluhan wahyu Ilahi, berpaksikan mantra keramat BERSATU, BERSETIA, BERKHIDMAT, UMNO mampu BANGKIT KEMBALI!
Dr. Asyraf Wajdi Dusuki
Ketua Pergerakan Pemuda UMNO Malaysia
8 Mac 2021.

1.7

3

votes
Article Rating
Kongsikan artikel ini


TIGA SYARAT MUDAH JIKA BERSATU MAHU UMNO KEMBALI JALIN KERJASAMA

Bolehkah UMNO bekerjasama semula dengan Bersatu?
Sebenarnya masih ramai yang bertanya soalan tersebut, meskipun UMNO pada asasnya sudah membuat ketetapan tak berganjak tidak mahu lagi bekerjasama dengan Bersatu dalam PRU15 akan datang.
Meskipun tidak mahu bekerjasama dengan Bersatu, UMNO memutuskan boleh meneruskan sokongan kepada kerajaan PN pimpinan Muhyiddin Yassin sehingga Parlimen dibubarkan.
Bagi menjawab soalan di atas, UMNO sebenarnya masih boleh bekerjasama dengan Bersatu jika parti pimpinan Muhyiddin itu sedia memenuhi sekurang-kurangnya tiga syarat yang tidaklah susah mana hendak ditunaikan.
Pertama, menyedari UMNO adalah parti yang sudah lama wujud, mempunyai keahlian sekitar 3.6 juta, akar umbi yang kukuh dan jumlah Ahli Parlimennya juga paling ramai dalam kerajaan PN sekarang, Bersatu mesti mengalah dan sedia memberi peruntukan jumlah kerusi terbanyak kepada parti itu.
Oleh kerana dalam kerajaan PN sekarang ada tiga parti Melayu – UMNO, Pas dan Bersatu – yang mana mereka bersaing sesama sendiri serta berkubang di tempat pengundi yang sama dan Bersatu adalah parti paling lekeh sekali dari jumlah keahlian, kekuatan akar umbi dan usia pula baru setahun jagung, parti itu mesti sedar diri, selalu menatap cermin dan sedia untuk mengalah kepada UMNO.
Dengan memberikan UMNO peruntukan kerusi terbesar serta memberi hak kepada mereka bertanding semula di semua kerusi yang dimenangi dalam PRU14 lalu, tidak kira sama ada kerusi tersebut masih dimiliki oleh UMNO atau sudah dilompat-katakkan ke parti lain, maka tidak ada sebab untuk UMNO tidak mahu menjalin semula kerjasama dengan Bersatu.
Kedua, seiring dengan persetujuan memberi UMNO jumlah kerusi terbanyak untuk ditandingi itu, bermakna secara mayanya juga Bersatu hendaklah menyerahkan kerusi Perdana Menteri kepada wakil UMNO selepas PRU15 akan datang.
Bersatu barangkali hanya boleh menuntut kerusi Perdana Menteri menjadi milik mereka sekiranya ditakdirkan berlaku keajaiban di mana UMNO selepas keputusan PRU15 didapati memenangi jumlah kerusi Parlimen yang kurang berbanding dengannya.
Sebagai parti yang sudah lama wujud, mempunyai keahlian teramai dan akar umbi yang terkuat, UMNO sememangnya paling berhak menduduki kerusi Perdana Menteri jika dibandingkan dengan Bersatu.
Dengan Bersatu hanya mempunyai enam kerusi yang asal, sementara yang selebihnya adalah pelompat-pelompat daripada UMNO dan PKR, memang ternampak macam kartun jika UMNO sedia memberi muka lagi kepada pemimpin Bersatu untuk terus menduduki kerusi Perdana Menteri.
Sejak kalah pada PRU14, antara perjuangan utama UMNO ialah untuk merebut kembali kerusi Perdana Menteri yang sudah terlepas itu.
Makanya, jika UMNO sedia menyokong lagi Muhyiddin kekal sebagai Perdana Menteri selepas PRU15 akan datang, bermakna UMNO telah menebang teras perjuangannya sendiri.
Tindakan itu pula mungkin akhirnya akan menyebabkan UMNO terlepas terus daripada perjuangan merebut kerusi Perdana Menteri sehingga ke hari kiamat.
Ketiga, sebagai memudahkan lagi untuk menjadikan UMNO sedia bekerjasama dengan Bersatu, lebih cantik jika ia turut disertai dengan pengumuman Muhyiddin tidak bertanding lagi dalam PRU15 nanti.
Meski demikian, atas semangatnya untuk memastikan PN terus kekal sebagai kerajaan dan tanda ikhlas menyokong pemimpin daripada UMNO pula untuk menggantikan tempatnya sebagai Perdana Menteri, beliau boleh terus bekerja kuat berkempen sehingga ke hari pengundian.
Kalau UMNO tetap dengan keputusannya sekarang iaitu enggan bekerjasama dengan Bersatu, harapan Muhyiddin untuk mengekalkan jawatannya memang tiada, maka dengan bersedia menyerahkan jawatannya kepada UMNO dan bekerja kuat pula dalam kempen, setidak-tidaknya nama beliau terus disanjung serta terlalu nipis peluang untuk dicari apa-apa salahlakunya selepas itu.
Kesimpulannya, jika Bersatu sedar diri dan sedia memenuhi tiga syarat mudah di atas, tidak ada sebab sama sekali untuk UMNO tidak sedia membuat pusingan U dan membuat ketetapan baru mahu bekerjasama semula dengan Bersatu.
Bahkan, sekiranya Bersatu sedia memenuhi tiga syarat tersebut, tetapi UMNO pula jual mahal serta keras kepala dengan ketetapannya enggan bekerjasama dengan parti itu, maka dengan itu barulah boleh disahkan UMNO sebagai parti yang betul-betul menolak penyatuan ummah.
(Shahbudindotcom 08/03/2021)

3.4

8

votes
Article Rating
Kongsikan artikel ini


MUHYIDDIN YANG BISU, KAKU TERBUKTI TIADA KEMAMPUAN SEBAGAI PERDANA MENTERI

Kenapa ramai yang menyerang dan menghentam Muhyiddin Yassin?
Adakah semata-mata kerana pengkhianatannya terhadap PH dan caranya membentuk kerajaan PN melalui pintu belakang?
Jika diperhati, selain pengkhianatan itu adalah salah satu sebabnya, punca terbesar ialah kerana rakyat akhirnya sedar bahawa Muhyiddin bukan seorang pemimpin yang layak dan mampu untuk memikul tugas sebagai Perdana Menteri.
Berbeza dengan Najib Razak yang diserang dan dipertikai kerana ada isu khusus seperti berkaitan karenah isterinya, Rosmah Mansor dan skandal 1MDB, begitu juga dengan kepimpinan Tun Abdullah Badawi disebabkan isu budak-budak tingkat 4 dan kerajaan tiga beranak, tetapi Muhyiddin sebenarnya tiada isu khusus atau apa-apa skandal melingkari kepimpinannya.
Kemarahan orangramai terhadapnya bermula dengan pengkhianatan, namun kemudian semuanya melebar kepada isu-isu yang menunjukkan kelemahan dan ketidakmampuannya menggalas tugas mengurus negara.
Sebab itu penolakan, kemarahan dan kini kebencian rakyat begitu cepat dan hanya dalam beberapa bulan sudah membelenggu dirinya.
Ketidakmampuan awalnya terbukti apabila ketika keabsahannya mula dipertikaikan, beliau lalu memilih jalan menangguh-nangguhkan sidang Parlimen sebagai pilihan paling mudah untuk menyelamatkan kedudukannya.
Seterusnya, kebetulan dengan wabak Covid19 yang melanda negara, beliau mencadangkan pula darurat yang difahami oleh semua orang tujuannya tidak lain ialah bagi menghalalkan penggantungan Parlimen semata-mata.
Dengan menggantung Parlimen, Muhyiddin secara langsung berjaya mengelakkan sebarang undian dilakukan kepada keabsahannya, sementara di sebalik beberapa Ahli Parlimen telah menarik sokongan terhadapnya, kedudukan majoriti beliau sebenarnya sudah pun tiada lagi.
Apabila Yang Dipertuan Agong kemudiannya bertitah Parlimen boleh bersidang ketika tempoh darurat, pentadbiran Muhyiddin jelas menunjukkan sikap derhaka dengan menolak titah berkenaan melalui kenyataan Menteri di Jabatan Perdana Menteri, Takiyuddin Hasan..
Takiyuddin menyatakan tiada sidang Parlimen akan diadakan ketika tempoh darurat kerana majoriti Ahli Parlimen adalah warga emas yang terdedah kepada penularan Covid19.
Ternampak Takiyuddin sanggup membodohkan dirinya sendiri dengan hujah tersebut semata-mata untuk melindungi Muhyiddin kerana sementara ramai Ahli Parlimen sudah diberi suntikan vaksin, banyak sektor pekerjaan, perjudian, panggung wayang, malah sekolah sudah pun dibuka sepenuhnya.
Kilang dan sekolah yang ada beribu-ribu orang tidak ditakuti merebaknya wabak, tetapi Parlimen yang hanya ada 220 ( dua meninggal dunia) pula yang dibimbangkannya dengan ancaman Covid19.
Dengan hujah sedemikian, Takiyuddin sebenarnya adalah menteri penjaga Parlimen paling kartun dalam sejarah negara ini.
PAS yang menaungi laluan politiknya yang konon memperjuangkan Islam, tetapi ternampak tahap mengampu dan membodek beliau demi mempertahankan kuasa begitu jauh melebihi mereka yang berjuang atas nama sekular sekali pun.
Dalam pelbagai isu lainnya, terutama yang membabitkan kritikan terhadap diri dan kepimpinannya, sikap Muhyiddin yang asyik “buat bodoh” dan enggan menjawab atau tampi bercakap memberi penjelasan, pada hakikatnya tambah menyerlahkan lagi keyakinan rakyat bahawa beliau sebenarnya tidak cukup kemampuan dan kewibawaan untuk peranan sebagai Perdana Menteri.
Sebagai seorang Perdana Menteri, seseorang itu sebetulnya tidak boleh berwatak bisu, enggan bersoal jawab dengan media dan asyik-asyik dengan perutusan khas sehalanya saja sepanjang masa.
Seorang Perdana Menteri mesti selalu tampil di khalayak dan media bercakap tentang pelbagai masalah yang berlaku dalam negara, sambil penampilannya itu bertujuan memberi keyakinan kepada rakyat bahawa sebagai pembayar cukai yang membayar gajinya, mereka berhak mendapat ketua atau jeneral yang diyakini serta kata-katanya penuh memberi pengharapan.
Tetapi, dengan hanya diam dan bisu dalam banyak isu, baik ekonomi, politik dan macam-macam lagi, apa yang boleh rakyat harapkan daripada beliau?
Sepanjang setahun berlalu, dengan pilihannya menjadi Perdana Menteri yang bisu serta tidak mesra itu, kecuali kepada penyokong dan pengampunya, Muhyiddin sebenarnya telah melakukan pilihan yang salah dalam pendekatannya.
Dengan sikapnya yang sedemikian itu, kalau pun tidak dijatuhkan sebelum Parlimen dibubarkan, peluangnya untuk memimpin kejayaan bagi PN dalam PRU15 juga boleh dikata tersangat nipis.
Di mana-mana, luahan yang kedengaran di bibir rakyat ialah beliau tidak mampu mengurus negara ini ke arah yang lebih baik, kecuali yang tahu dilakukannya hanyalah menyogok habuan demi habuan kepada penyokong serta pengampunya demi mempertahankan kuasa yang tidak berapa lama lagi pasti akan terburai jua akhirnya.
Selain pengampu dan pembodek yang beroleh habuan itu, tiada sesiapa yang lain lagi selain itu ingin terus berketuakan seorang yang bisu dan kaku dalam tempoh yang lebih lama sebagai jeneral menguruskan negara ini.
(Shahbudindotcom 09/03/2021)

4.1

13

votes
Article Rating
Kongsikan artikel ini


SEBELUM LEBIH RAMAI DIUMPAN SEPERTI SHAHIDAN, UMNO MESTI KELUAR KERAJAAN SERTA-MERTA

Hanya beberapa hari selepas Pengerusi Badan Perhubungan UMNO Perlis merangkap Ahli Parlimen Arau, Shahidan Kassim mengumumkan tindakannya menolak keputusan MT UMNO yang tidak mahu bekerjasama dengan Bersatu, sebaliknya akan terus bekerjasama dengan parti tersebut dalam PRU15 akan datang, habuan sebagai Pengerusi Prima pun jatuh ke ribaannya.
Hakikat ini dengan sendirinya menunjukkan Bersatu memang memerlukan watak-watak dalam UMNO yang sedia jadi pemecah-belah, lalu kemudian akan diberikan habuan yang lumayan sebagai ganjaran.
Sekaligus juga ini memperlihatkan Bersatu kini beralih arah kepada usaha melemah dan memecah-belahkan UMNO setelah cubaan mendapatkan sokongan parti itu melalui rundingan dan hubungan baik telah menemui kegagalan.
Sehingga ini, berdasarkan keputusan MT UMNO, usul yang diluluskan majoriti bahagian-bahagian dan surat Ahmad Zahid Hamidi kepada Muhyiddin Yassin, UMNO memang kekal dengan pendirian tidak mahu bekerjasama dengan Bersatu dalam PRU akan datang.
Pendirian UMNO itu tidak dinafikan adalah suatu tamparan dan merupakan halangan terbesar dalam usaha Muhyiddin mempertahankan kedudukannya sebagai Perdana Menteri.
Tanpa kerjasama UMNO dan tanpa kesediaan UMNO berkongsi kerusi, walaupun andai kata terus disokong oleh Pas, Bersatu tidak cukup kekuatan untuk memastikan Muhyiddin berupaya mengekalkan lagi kedudukannya.
Pilihan terbaik untuk Muhyiddin kekal ialah hanya dengan adanya kerjasama daripada UMNO, tetapi langkah tersebut jika dipersetujui bermakna UMNO seperti meminum racun membunuh diri dan masa depannya sendiri.
Memandangkan usaha tersebut sudah dikira gagal, Bersatu kini nampaknya beralih kepada pendekatan melemah dan menghuru-harakan UMNO pula.
Setakat ini, selain Shahidan, seorang lagi pemimpin yang berwatak duri dalam daging atau di luar berbaju UMNO tetapi berhati Bersatu ialah Annuar Musa.
Semenjak dua menjak ini, dalam usahanya melawan arus semua keputusan UMNO dan ingin memastikan parti itu akhirnya sedia mengalah untuk terus mengekal dan mempertahankan Muhyiddin, beliau seolah-olah sudah menjadi muncung meriam yang sedia melepaskan tembakan kepada kepimpinan partinya sendiri pada bila-bila masa.
Dengan Shahidan sudah diberikan ganjaran lumayan secara serta-merta susulan keberaniannya menolak keputusan MT UMNO tidak mahu bekerjasama dengan Bersatu, malah mengumumkan UMNO Perlis terus akan bekerjasama bersama Bersatu dan Pas, ini sebenarnya adalah bahaya yang mula mengancam kedudukan UMNO.
Tidak mustahil selepas ini akan muncul lagi beberapa pemimpin UMNO bersuara senada dengan Shahidan, lalu kemudiannya mereka turut diberikan habuan serta ganjaran lumayan sepertinya juga.
Dalam dunia sekarang di mana nilai perjuangan bergantung kepada tebalnya poket, tidak mengejutkan kiranya apa yang dilakukan kepada Shahidan itu adalah umpan untuk Bersatu dan Muhyiddin memperolehi lebih banyak sokongan daripada pemimpin UMNO melalui pintu belakang.
Kiranya ia berterusan berlaku dan sampai ke tahap tidak dapat dibendung lagi, bukan saja keputusan MT UMNO akhirnya boleh diterbalikkan, malah kedudukan Ahmad Zahid sendiri bakal dipelantingkan.
Apa yang nyata di sini, sementara UMNO menetapkan pendirian enggan bekerjasama dengan Bersatu, tetapi membiarkan dirinya terus kekal dalam kerajaan PN sehingga Parlimen dibubar, ia adalah suatu keputusan yang salah dan merbahaya.
Ia memberi ruang terbuka kepada Bersatu untuk mengumpan dan menawarkan habuan kepada pemimpin UMNO yang barangkali ramai tengah lapar dan dahaga atau mahu kekal bergaya seperti sebelum ini.
Maka, untuk menyelamatkan diri dan bagi mengelakkan lebih ramai watak seperti Shahidan terus muncul, menikam dan menghuru-harakan parti, UMNO sebaiknya harus keluar segera daripada kerajaan PN ini dengan serta-merta.
Selain duit tidak pernah tidur, mereka dalam Bersatu yang takut kehilangan kuasa juga tidak pernah tidur daripada berusaha dan mencari jalan bagi menyelamatkan diri masing-masing daripada tenggelam begitu saja.
(Shahbudindotcom 09/03/2021)

3

4

votes
Article Rating
Kongsikan artikel ini


KLUSTER MAHKAMAH INILAH ‘LAST DEFEND’ UMNO – ZAHID HAMIDI

Hakikatnya tiada sebarang kluster dalam kepimpinan Umno. Apatah lagi, akar umbi Umno mahu supaya Umno terus berpadu tanpa sebarang perpecahan, biarpun perbezaan pendapat tetap diraikan.
Namun, tafsiran terdapat wujudnya pelbagai ‘kluster’ mengikut penganalisis politik tidak dapat dielakkan.
Mereka kata ‘Kluster Mahkamah’ sila berundur konon demi selamatkan UMNO.
Tetapi hairan rata-rata mereka ini penyokong ‘Kluster Kuasa’. Mereka yang anti-UMNO.
‘Kluster Cari Makan’ yang juga dikenali sebagai ‘Kluster Broker’ tambah garam.
Mujur ahli dan penyokong UMNO dapat hidu tipu muslihat kluster-kluster ini.
Golongan berkecuali atas pagar pun nampak agenda dua kluster ini. Inikan zaman media sosial.
Lagipun lebih 3 juta ahli dan penyokong UMNO tahu ‘Kluster Mahkamah’ inilah ‘last defend’ UMNO.
Mereka tahu sebab itu ‘Kluster Kuasa’ dan ‘Kluster Broker’ bersungguh-sungguh menghasut.
Berusaha meracuni fikiran mereka supaya menolak pemimpin ‘Kluster Mahkamah’.
‘Kluster Kuasa’, ‘Kluster Broker’ bimbang UMNO sedang bangkit dengan kekuatan sendiri.
‘Kluster Kuasa’ bimbang kuasa dalam genggaman terlepas.
‘Kluster Broker’ takut hilang jawatan dan kedudukan.
Allhamdulillah ahli dan penyokong UMNO faham apa yang dialami oleh ‘Kluster Mahkamah’.
Mereka tahu siapapun yang memimpin UMNO masa itu berpotensi ‘di-Kluster Mahkamah-kan’.
AHMAD ZAHID HAMIDI
Presiden UMNO.

3

10

votes
Article Rating
Kongsikan artikel ini


MUHYIDDIN SAH TIDAK MENGHADAP RAJA SALMAN, APAKAH INI SUATU BALASAN TUHAN?

Perdana Menteri, Muhyiddin Yassin ketika ini sudah berada di Abu Dhabi selepas selesai melakukan lawatan rasmi ke Arab Saudi.
Semasa di Arab Saudi, selain menunaikan umrah di Mekah dan berziarah di Madinah, beliau pada awalnya dijadual menghadap Raja Salman Abdulaziz Al-Saud, pemerintah negara tersebut sebagai aturcara utama lawatannya.
Sebelum pemergiannya ke Arab Saudi, Muhyiddin sendiri memaklumkan lawatannya ini adalah atas jemputan Raja Salman.
Selepas selesai menunaikan umrah, diberi peluang memasuki Kaabah, kemudian berziarah di Madinah dan seterusnya dijangka ke Riyadh untuk acara sambutan rasmi diikuti menghadap Raja Salman, tiba-tiba tersebar laporan majlis menghadapnya itu bukan diadakan secara bersemuka, sebaliknya hanya secara maya.
Ia lantas menimbulkan kritikan dalam negara dengan pertanyaan untuk apa sebenarnya Muhyiddin pergi melawat Arab Saudi jika pertemuan dan majlis menghadapnya dengan Raja Salman hanya diadakan secara maya saja?
Bukankah ia boleh juga dilakukan dari Kuala Lumpur, Putrajaya atau Pagoh misalnya?
Ada yang menimbulkan persoalan apakah Muhyiddin sebenarnya pergi ke Arab Saudi hanya untuk menikmati kemudahan dan layanan sebagai Perdana Menteri ketika menunaikan umrah dan ziarah semata-mata?
Selepas ketibaannya di Riyadh yang disambut oleh Putera Mahkota Arab Saudi, Mohammed bin Salman, apa yang sangat ditunggu-tunggu oleh rakyat Malaysia ialah majlis menghadapnya dengan Raja Salman, walaupun ia hanya dilakukan secara maya.
Untuk beberapa ketika selepas ketibaannya di Riyadh, langsung tidak terdengar khabar mengenai majlis menghadapnya itu, begitu juga tiada sebarang gambar berkaitan dengannya muncul di mana-mana media.
Segala-galanya hanya terjawab melalui catatan di Facebook Muhyiddin sendiri awal pagi ini sebelum beliau berlepas ke Abu Dhabi, malam tadi.
Dalam catatannya, Muhyiddin memaklumkan beliau kini sedang menuju ke Abu Dhabi, destinasi lawatan rasmi beliau yang seterusnya selepas Arab Saudi.
Turut disebutnya, beliau telah diterima menghadap Putera Mahkota Arab Saudi, Mohammed bin Salman sebelum berlepas ke Abu Dhabi.
Katanya, pertemuan yang berlangsung selama 1 jam 30 minit itu adalah bagi membincangkan hubungan dua hala Malaysia dengan Arab Saudi, termasuk kouta haji, perlaksanaan ibadah haji dan umrah ketika pandemik serta pembentukan Majlis Koordinasi Saudi-Malaysia.
Turut dipaparkan gambar pertemuannya dengan Putera Mahkota Arab Saudi itu.
Muhyiddin langsung tidak menyebut tentang Raja Salman dalam catatannya.
Dengan demikian, adalah jelas beliau tidak dapat menghadap Raja Salman sebagaimana yang diuar-uarkan sebelum ini.
Apa sebenarnya yang berlaku, kenapa tiada majlis menghadap Raja Salman, sedangkan diperkatakan sebelum ini lawatannya adalah atas jemputan pemerintah Arab Saudi itu sendiri?
Kalau menghadap secara bersemuka tidak dapat dilakukan, apakah menghadap secara maya pun tak boleh juga?
Kenapa Muhyiddin dilayan sebegitu rupa?
Apa pun jawapan sebenar kepada perkara ini, di dalam negara dan di mata rakyat Malaysia, Muhyiddin dilihat sebagai ketua kerajaan yang gagal dan tidak cukup dihormati di peringkat antarabangsa berikutan kegagalannya menghadap Raja Salman itu.
Beliau yang dijangka banyak pihak akan memanfaatkan lawatannya ke Arab Saudi, termasuk ketika gambar mengerjakan umrah dan memasuki Kaabah untuk menaikkan saham politiknya di dalam negara nyata telah gagal berbuat demikian.
Malah, kegagalan menghadap Raja Salman sedangkan pemergiannya ke negara tersebut atas jemputan pemerintah Arab Saudi itu sendiri adalah kegagalan paling memalukan kepada seorang Perdana Menteri negara ini yang tidak pernah berlaku sebelumnya.
Tetapi, kenapa ia berlaku?
Apakah ini balasan Tuhan kepada sebuah pengkhianatan?
(Shahbudindotcom 10/03/2021)

4

12

votes
Article Rating
Kongsikan artikel ini